Antara 114 Ahli Parlimen, takkan Azmin paling layak dilantik TPM?

Oleh Ainul Illia Meor Suzurudin

BANGI, 16 Muharram 1443H, Rabu – Kini berlegar desas-desus nama pemimpin daripada Parti Pribumi Bersatu Malaysia (Bersatu) bakal menggalas jawatan Timbalan Perdana Menteri, antaranya Datuk Seri Mohamed Azmin Ali.

Hakikatnya, jika ura-ura itu tepat, lantikan dibuat bukan berdasarkan keperluan negara, sebaliknya hanya untuk membalas budi dan kelangsungan kuasa semata-mata.

Presiden BERJASA, Ustaz Haji Zamani Ibrahim yakin rakyat pasti mempersoalkan alasan Perdana Menteri, Datuk Seri Ismail Sabri Yaakob di sebalik lantikan itu.

“Apakah pendekatan yang diguna pakai oleh YAB Perdana Menteri, adakah pendekatan membalas budi atau melihat kepada ketinggian kredibiliti Ahli Parlimen itu sendiri.

“Kalau sekiranya perlantikan tersebut kerana membalas budi, maka inilah penyakit sebenar yang sedang dihadapi oleh parti,” katanya ketika dihubungi Ismaweb.net, hari ini.

Jelasnya, parti yang ketandusan pemimpin berwibawa dan hanya mampu menonjolkan pemimpin yang bermasalah membuktikan bahawa ia adalah satu parti ‘miskin tegar’ pemimpin berwibawa.

“Di antara 114 Ahli Parlimen yang telah menyokong Datuk Seri Ismail Sabri, apakah Azmin yang paling layak untuk menggalas tugas TPM?,” soalnya lagi.

Malang andainya berlaku, ia bermakna pada Pilihan Raya Umum ke-15 (PRU15) nanti rakyat mesti memilih calon yang berwibawa.

“Rakyat perlu memilih muka baharu yang mampu membawa nafas politik segar dan mampu membina semula negara ini.

“Pemain-pemain politik lama perlu rakyat rehatkan.

“BERJASA tanpa ragu-ragu menyatakan bahawa lantikan jemaah menteri mesti dilantik berdasarkan keperluan negara. Negara sangat penting ditadbir urus oleh MP yang bersih berintegriti dan berwibawa,” katanya.

Terdahulu, media melaporkan bahawa Azmin Ali kini menjadi pilihan utama dalam Bersatu untuk jawatan Timbalan Perdana Menteri.

Menurut satu sumber, faktor utama yang menjadi pertimbangan ialah beliau telah berjaya mendapatkan sokongan Ahli-ahli Parlimen Bersatu.

Selain Azmin, nama yang turut disebut-sebut sebagai calon ialah Datuk Seri Hamzah Zainuddin.


APMM tahan 20 lagi nelayan Vietnam ceroboh perairan Sarawak

KUCHING, 27 Zulhijjah 1441H, Isnin – Perairan Sarawak terus menjadi lubuk kepada nelayan asing mencuri sumber laut apabila 20 lagi warganegara Vietnam dalam dua bot ditahan kira-kira 225 batu nautika ke utara Tanjung Po dekat sini, kata Agensi Penguatkuasaan Maritim Malaysia (Maritim Malaysia) hari ini.

Pengarah Maritim Negeri Sarawak, Laksamana Pertama Maritim Robert Teh Geok Chuan berkata tangkapan dibuat 12 Ogos lepas oleh sebuah kapal peronda Maritim Malaysia, KM Sri Aman semasa operasi Op Naga Timur semasa kedua-dua bot nelayan itu sedang leka menggunakan kaedah tangkapan tunda ganding bersama.

“Pemeriksaan ke atas bot pertama mendapati 17 orang termasuk tekong berada di atas bot berkenaan, manakala di dalam bot kedua terdapat seramai tiga orang termasuk tekong sedang melakukan aktiviti penangkapan hasil laut secara haram,” katanya dalam sidang media di sini.

Menurutnya, pelbagai jenis ikan dianggarkan beratnya lebih 40 tan dan minyak diesel sebanyak 13,000 liter, selain kedua-dua buah bot nelayan yang keseluruhannya dianggarkan bernilai RM2.5 juta telah dirampas.

“Kesemua lelaki warga Vietnam ini yang berumur lingkungan 24 dan 53 tahun itu gagal menunjukkan sebarang dokumen pengenalan diri yang sah dan telah ditahan sebelum diiringi ke jeti Maritim Malaysia di Kuching, dan seterusnya dibawa untuk menjalani ujian saringan COVID-19,” katanya.

Teh berkata mereka disiasat mengikut Seksyen 15(1)(a) Akta Perikanan 1985 yang memperuntukkan hukuman denda sehingga RM6 juta atau penjara sehingga dua tahun ke atas tekong, manakala kru boleh didenda sehingga RM600,000 setiap seorang atau penjara sehingga dua tahun dan vesel mereka akan dilucutkan hak.

“Ini merupakan tangkapan kedua dalam bulan Ogos ini, iaitu tangkapan pertama bot nelayan asing oleh Zon Maritim Tanjung Manis pada 10 Ogos lalu dengan anggaran hasil tangkapan bernilai RM500,000 bersama tiga lelaki warga Vietnam ditahan kerana menceroboh perairan negara.

Beliau berkata sepanjang tahun ini, 79 nelayan asing bersama 10 bot berjaya ditahan agensi itu di negeri ini dengan nilai rampasan dianggarkan hampir RM10 juta. – Bernama


Israel dakwa berjaya bunuh komander kanan Briged Al-Qassam

RAMALLAH, 17 Rabiulakhir 1445H, Rabu – Tentera pengganas Israel mendakwa berjaya membunuh seorang komander kanan tentera Gerakan Perjuangan Islam Palestin (Hamas), menerusi serangan udara di kem pelarian Jabalia.

Laman web berita Times of Israel memetik kenyataan tentera mendakwa, rejim membunuh seorang komander tertinggi tentera sayap bersenjata Briged Al-Qassam di utara Gaza.

Israel mengenal pasti komander itu sebagai Ibrahim Biari dan mendakwanya adalah dari Batalion Jabalia dalam Briged Al-Qassam.

Tentera Israel juga mendakwa Ibrahim adalah sebahagian daripada komander terkemuka di Hamas untuk mengawasi serangan mengejut kumpulan pejuang itu ke atas lokasi Israel di sekitar Gaza pada 7 Oktober lalu.

Bagaimanapun, Hamas menafikan laporan Israel dan menegaskan dakwaan itu adalah cubaan untuk ‘menghalalkan’ jenayah kejinya ke atas kem Jabalia.

Siri terbaharu serangan udara Israel ke atas kem pelarian itu mengakibatkan ratusan orang terkorban – mangsa kebanyakannya adalah wanita dan kanak-kanak.

Pesawat Israel juga memusnahkan seluruh dataran kediaman yang dikenali sebagai Blok 6.

Rejim Zionis memperluaskan serangan tanpa henti melalui udara dan darat ke atas Semenanjung Gaza, kononnya sebagai tindak balas terhadap pejuang Hamas yang menyerang wilayah Israel awal bulan lalu.- Agensi


MB Kedah mengaku tak salah tuduhan menghasut dalam ceramah politik

KUALA LUMPUR, 29 Zulhijjah 1444H, Selasa – Menteri Besar Kedah, Datuk Seri Muhammad Sanusi Md Nor dihadapkan ke Mahkamah Sesyen Selayang di sini hari ini atas satu pertuduhan mengeluarkan kata-kata menghasut berhubung isu pelantikan Menteri Besar Selangor dalam satu ceramah politik, minggu lepas.

Muhammad Sanusi, 48, yang juga Pengarah Pilihan Raya Perikatan Nasional, mengaku tidak bersalah selepas pertuduhan terhadapnya dibacakan di hadapan Hakim Nor Rajiah Mat Zin.

Beliau didakwa telah melakukan perbuatan yang mempunyai kecenderungan menghasut dengan menyebut perkataan yang mempunyai kecenderungan untuk membangkitkan perasaan tidak setia terhadap mana-mana Raja.

Penyandang kerusi Dewan Undangan Negeri (DUN) Jeneri, Kedah itu dituduh melakukan kesalahan terbabit di Simpang 4, Taman Selayang Mutiara – Kampung Bendahara, Gombak dekat sini pada 11 malam, 11 Julai lepas.

Pertuduhan dikemukakan mengikut Seksyen 4(1)(a) Akta Hasutan 1948 dan boleh dihukum mengikut Seksyen 4(1) akta sama yang membawa hukuman denda sehingga RM5,000 atau penjara maksimum tiga tahun atau kedua-duanya, jika sabit kesalahan.

Pendakwaan dikendalikan Peguam Cara Negara, Datuk Ahmad Terrirudin Mohd Salleh manakala Muhammad Sanusi diwakili peguam Datuk Shaharudin Ali dan Wan Rohimi Wan Daud.

Kes kedua Muhammad Sanusi kini disebut di hadapan Hakim Mahkamah Sesyen Osman Affendi Mohd Shalleh.

Menerusi hantaran di laman Facebook Muhammad Sanusi, beliau ditahan polis kira-kira 3 pagi tadi di sebuah hotel di sini dan dibawa menaiki kenderaan pelbagai guna (MPV) polis ke Ibu Pejabat Polis Daerah Gombak.

Media baru-baru ini melaporkan ucapan Muhammad Sanusi pada satu ceramah politik di Selangor dikatakan menghina institusi diraja Selangor.

Muhammad Sanusi dalam video ucapannya yang tular dikatakan menghina Sultan Selangor ketika membandingkan urusan pelantikan beliau sebagai Menteri Besar Kedah dan Datuk Seri Amirudin Shari sebagai Menteri Besar Selangor.

Susulan itu, pelbagai pihak tampil membuat laporan polis berhubung perkara berkenaan.

Pada 13 Julai, Ketua Polis Negara, Tan Sri Razarudin Husain pada sidang media khas berkata Polis Diraja Malaysia (PDRM) telah membuka kertas siasatan terhadap Pengarah Pilihan Raya Perikatan Nasional itu berhubung kenyataannya yang didakwa menyentuh isu 3R dalam ceramah politiknya. – Bernama


Yayasan Ikhlas sasar RM1.5 juta lagi untuk sumbang PPE, peralatan perubatan

BANGI, 14 Zulkaedah 144H, Jumaat – Yayasan Ikhlas – sebuah pertubuhan peduli dan prihatin – telah menyumbangkan kelengkapan perlindungan diri (PPE) dan peralatan perubatan yang bernilai RM 604,500.00 kepada beberapa hospital dan pusat rawatan di Selangor dan Negeri Sembilan.

Antara hospital yang menerima sumbangan dalam tempoh tiga bulan lalu adalah Hospital Tuanku Jaafar, Seremban; Hospital Serdang; Hospital Sungai Buloh serta Hospital Shah Alam.

Turut termasuk Taman Ekspo Pertanian Malaysia (MAEPS) Serdang yang menerima sumbangan bernilai RM 250,000.

Pengerusi Pemegang Amanah Yayasan Ikhlas, Prof Dr Zainur Rashid berkata, keperluan kepada peralatan dan kelengkapan itu adalah sangat tinggi dan keadaannya semakin mendesak terutamanya kepada hospital-hospital utama Kementerian Kesihatan Malaysia (KKM).

“Situasi pandemik yang begitu mencabar belum kelihatan semakin reda. Keadaan di hospital-hospital KKM terutamanya adalah sangat getir. Namun, setiap kita mesti mengambil posisi dan memainkan peranan masing-masing.

“Yayasan Ikhlas mengorak langkah mengambil inisiatif untuk bersama membantu meringankan bebanan yang dihadapi oleh barisan depan terutamanya dengan menyumbang kelengkapan yang diperlukan,” katanya dalam kenyataan hari ini.

Pada masa sama, pihaknya merakamkan setinggi-tinggi penghargaan dan terima kasih kepada pihak korporat dan orang ramai yang telah memberikan kepercayaan kepada Yayasan Ikhlas untuk mengendalikan dana umum dan disumbangkan kepada pihak yang memerlukan terutamanya kepada hospital KKM.

Prof Zainur turut memaklumkan bahawa Yayasan Ikhlas meletakkan sasaran kutipan sebanyak RM1.5 juta untuk siri sumbangan bagi hospital yang telah disenaraikan bagi tiga bulan yang berikutnya.

“Kepada badan korporat yang ingin menyumbang kepada projek ‘Bantuan Petugas Barisan Hadapan’, boleh terus menghubungi Yayasan Ikhlas (03-89265954 atau 012-979 0211) atau sumbangan terus ke akaun Yayasan Ikhlas (Maybank 5628 3463 6228 – Ref: Barisan Hadapan),” katanya.


10,298 kanak-kanak di Pahang terima vaksin COVID-19

KUANTAN, 16 Rejab 1443H, Jumaat – Seramai 10,298 kanak-kanak berusia antara lima hingga 11 tahun mendapatkan suntikan vaksin dos pertama di Pahang menerusi Program Imunisasi COVID-19 Kebangsaan Kanak-kanak (PICKids) setakat Rabu lalu.

Pengarah Jabatan Kesihatan Negeri (JKN) Pahang, Datuk Dr Nor Azimi Yunus berkata, sebanyak 168 Pusat Pemberian Vaksin (PPV) telah dibuka bagi pemberian vaksin kanak-kanak.

“Daripada jumlah itu, 46 PPV sekolah, 35 pasukan outreach sekolah, 65 PPV Klinik Kesihatan (PPVKK), 11 PPV hospital, satu PPV Awam dan 10 PPV ‘offsite’.

“PICKids Pahang telah bermula pada 3 Februari lalu dengan pemberian vaksin kepada golongan kanak-kanak komobid di 11 PPV,” katanya dalam kenyataan, hari ini.

Beliau memberi anggaran populasi kanak-kanak yang layak menerima vaksin kanak-kanak di Pahang ialah seramai 192,600 orang.

Dalam pada itu, Nor Azimi memaklumkan, sehingga kelmarin, sejumlah 10,298 suntikan diberikan kepada kanak-kanak dengan pencapaian liputan sebanyak 5.3 peratus.

“Oleh itu, kita harap lebih ramai kanak-kanak akan mendapatkan suntikan vaksin,” katanya.


Seruan saja tak cukup, PM perlu kerah penguatkuasaan martabat bahasa Melayu

Oleh Ainul Illia Meor Suzurudin

BANGI, 8 Jamadilawal 1443H, Isnin – Adakah teguran Perdana Menteri, Datuk Seri Ismail Sabri Yaakob terhadap agensi kerajaan, swasta serta syarikat berkaitan kerajaan (GLC) yang kurang menggunakan bahasa Melayu, disambut oleh anggota di dalamnya serta ahli jemaah menteri?

Demikian persoalan dilemparkan oleh Presiden Persatuan Peguam-peguam Muslim Malaysia (PPMM), Datuk Zainul Rijal Abu Bakar.

Beliau berkata, PPMM amat mengalu-alukan seruan Perdana Menteri namun berpandangan jika hanya berdasarkan pengumuman sahaja tanpa pelaksanaan, ia dilihat tidak akan ‘pergi’ ke mana-mana.

Tegasnya, seruan itu perlu dilaksanakan dengan pengukuhan Akta Bahasa Kebangsaan serta memberi mandat ‘penguatkuasaan’ yang tegas di dalam menggunakan bahasa kebangsaan.

“Walaupun bahasa Melayu pernah menjadi ‘lingua franca’ tetapi kini usaha untuk kembali kepada kegemilangan tersebut seolah-olah seperti nyawa-nyawa ikan sahaja.

“Bahasa jiwa bangsa, bahasa adalah alat perpaduan. Banyak perkara dapat diselesaikan jika bahasa kebangsaan ini dipraktikkan dengan berkesan,” katanya ketika dihubungi Ismaweb.net, hari ini.

Justeru, beliau berkata, Dewan Bahasa dan Pustaka (DBP) perlu diberi mandat penguatkuasaan serta pendakwaan bagi memastikan penggunaan bahasa kebangsaan yang betul.

November lalu, Perdana Menteri menyatakan harapan supaya pihak berkenaan dapat menggunakan bahasa kebangsaan dalam segala urusan termasuk mesyuarat dan persidangan.

Katanya, ia sebagai usaha dan peranan Malaysia bagi memastikan bahasa Melayu terus berkembang serta digunakan bersama-sama bahasa lain.

“Saya berharap setiap persidangan, mesyuarat dan lain-lain mesti menggunakan bahasa Melayu selepas ini. Siapa lagi boleh mengangkat bahasa Melayu melainkan kita sendiri?” tegas Ismail Sabri.


COVID-19: Hanya 185 kes baharu dalam kategori 3 hingga 5

KUALA LUMPUR, 16 Syaaban 1443H, Sabtu – Hanya 185 kes atau 0.76 peratus daripada 24,241 kes baharu COVID-19 dilaporkan semalam melibatkan kategori tiga hingga lima, kata Ketua Pengarah Kesihatan Tan Sri Dr Noor Hisham Abdullah.

Beliau berkata baki 24,056 kes pula terdiri daripada kategori satu dan dua, sekali gus menjadikan kumulatif kes COVID-19 dalam negara sebanyak 3,951,678 manakala sebanyak 26,615 kes sembuh dilaporkan semalam menjadikan kes sembuh kumulatif sebanyak 3,623,068.

“Daripada 185 kes kategori tiga hingga lima, 60 kes melibatkan individu tidak divaksinasi atau belum lengkap vaksinasi, 71 kes telah menerima dua dos vaksin COVID-19 tetapi belum menerima dos penggalak dan 54 kes telah menerima dos penggalak,” katanya dalam kenyataan situasi semasa kes COVID-19 negara, hari ini.

Dr Noor Hisham berkata sebanyak 1,665 kes COVID-19 dimasukkan ke hospital semalam, dengan 679 kes atau 40.8 peratus melibatkan kategori tiga hingga lima, manakala 986 kes atau 59.2 peratus terdiri daripada kategori satu dan dua.

Katanya, sebanyak 383 kes memerlukan rawatan di Unit Rawatan Rapi (ICU) dan 222 kes memerlukan alat bantuan pernafasan, sekali gus menjadikan peratusan penggunaan ventilator menurun kepada 25 peratus.

Sementara itu, sebanyak lapan negeri menunjukkan peratusan pengisian katil kes kritikal (ICU) lebih 50 peratus iaitu Kuala Lumpur (73 peratus), Putrajaya (67 peratus), Perlis (64 peratus), Kelantan (63 peratus), Selangor (57 peratus), Pulau Pinang dan Sarawak (55 peratus) dan Johor (53 peratus).

Dr Noor Hisham berkata nilai kadar kebolehjangkitan (Rt) COVID-19 negara kini ialah 0.92 dan negeri yang mencatat Rt tertinggi ialah Sarawak dengan 1.10.

Negeri lain yang mencatatkan Rt melebihi 1.0 ialah Kuala Lumpur (1.04), Terengganu (1.03) serta Negeri Sembilan dan Perak (1.02). – Bernama


Rezeki yang diberkati Allah SWT

1. TERKADANG kita merasa hairan melihat manusia yang diberikan ketenangan dan kelapangan yang berbeza. Ada manusia yang diberikan kurniaan wang yang banyak, namun masih merasakan tidak cukup sehingga menganiya orang lain dalam mencari harta dunia.

2. Namun, ada juga manusia yang dikurniakan rezeki yang sederhana atau sedikit, namun hidup mereka tenang dan Bahagia, sehingga kita merasa seronok melihat ketenangan dan kebahagian kehidupan mereka.

3. Jelas di sini bahawa ketenangan dan kebahagian itu tidak semestinya datang dengan limpahan wang yang banyak tetapi dianugerahkan buat mereka yang redha dan menjaga hak-hak yang diperintahkan oleh Allah. Sabda Rasulullah:

إن اللَّهَ تَبَارَكَ وَتَعَالَى يبتلي عَبْدَهُ بِمَا أَعْطَاهُ فَمَنْ رضي بِمَا قَسَمَ الله عز وجل له بَارَكَ الله له فيه وَوَسَّعَهُ وَمَنْ لم يَرْضَ لم يُبَارِكْ له ولم يزده على ما كتب له

Sesungguhnya Allah Tabaraka wa Taala, akan menguji hamba-Nya dengan rezeki yang telah Dia berikan kepadanya. Barang siapa yang redha dengan pemberian Allah , maka Allah akan memberkati dan melapangkan rezeki tersebut untuknya. Dan barang siapa yang tidak redha, nescaya rezekinya tidak diberkati. (HR Ahmad)

4. Tidak salah mencari rezeki yang banyak, namun jangan sampai harta tersebut menjadikan kita jauh dari Allah dan tidak bersyukur dengan kurniaan yang diberikan kepada kita.

Semoga Allah membimbing kita.

Dr Ahmad Sanusi Azmi


Cadangan cagar wang KWSP tumpuan Dewan Rakyat

KUALA LUMPUR, 28 Syaaban 1444H, Selasa – Cadangan supaya pencarum dapat membuat pinjaman bank dengan cagaran wang caruman Kumpulan Wang Simpanan Pekerja (KWSP) dibangkitkan di Dewan Rakyat, hari ini.

Menurut Aturan Urusan Mesyuarat di laman rasmi Parlimen, Datuk Muslimin Yahaya (PN-Sungai Besar) bertanyakan Perdana Menteri mengenai justifikasi cadangan itu dan berapakah kadar faedah yang dikenakan kepada pencarum yang layak dipertimbangkan untuk skim berkenaan pada sesi Waktu Pertanyaan-Pertanyaan Menteri (MQT).

Turut menarik perhatian, soalan Cha Kee Chin (PH-Rasah) kepada Perdana Menteri sama ada Lim Guan Eng (PH-Bagan) telah membatalkan pengecualian cukai Yayasan Albukhary dan sebab pembatalan dibuat sekiranya ada, ketika beliau menjawat jawatan Menteri Kewangan dari Mei 2018 hingga Februari 2020.

Dalam pada itu, Roslan Hashim (PN-Kulim Bandar Baharu) ingin tahu sama ada Kementerian Pendidikan boleh mempermudah urusan perolehan dan pembelian alat teknologi maklumat dan komunikasi  (ICT) oleh pihak sekolah seperti mesin cetak, komputer dan komputer riba pada sesi soal jawab lisan.

Datuk Seri Dr Wee Jeck Seng (BN-Tanjung Piai) pula meminta Menteri Perladangan dan Komoditi menyatakan apakah kerajaan melalui kerjasama pelbagai kementerian bersedia untuk menjalankan ujian penghasilan bio bahan api daripada minyak kelapa sawit seperti yang telah mula dilakukan Indonesia.

Selesai sesi berkenaan, mesyuarat Dewan Rakyat diteruskan dengan perbahasan dan penggulungan Rang Undang-Undang Perbekalan 2023 di peringkat jawatankuasa melibatkan Kementerian Sains, Teknologi dan Inovasi, Kementerian Pelancongan, Seni dan Budaya dan Kementerian Kesihatan. – Bernama


Anthony Loke menang DUN Chennah

SEREMBAN, 25 Muharam 1445H, Sabtu – Setiausaha Agung DAP, Anthony Loke mengalahkan sahabat baiknya yang juga calon Perikatan Nasional (PN), Rosmadi Arif sekali gus mempertahankan kerusi Dewan Undangan Negeri (DUN) Chennah pada Pilihan Raya Negeri (PRN) Negeri Sembilan, hari ini.

Berdasarkan data keputusan Suruhanjaya Pilihan Raya (SPR), Menteri Pengangkutan itu menang dengan majoriti 2,200 undi selepas memperoleh 5,888 undi, sementara Rosmadi mendapat 3,688 undi.

Pada Pilihan Raya Umum ke-14, Loke yang juga Ahli Parlimen Seremban menang kerusi DUN Chennah dengan majoriti 1,155 undi dalam saingan tiga penjuru. – Bernama


UMNO pinda perlembagaan esok

KUALA LUMPUR, 13 Syawal 1443H, Sabtu – Satu lagi sejarah bakal tercatat dalam tempoh 76 tahun penubuhan UMNO apabila parti itu akan meminda perlembagaannya esok bagi membolehkan pemilihan parti diadakan enam bulan selepas Pilihan Raya Umum ke-15 (PRU15).

Pindaan perlembangaan itu akan dibuat pada Perhimpunan Agung Khas UMNO di Dewan Merdeka Pusat Dagangan Dunia Kuala Lumpur (WTCKL) di sini yang dihadiri lebih 2,000 perwakilan.

Setiausaha Kerja UMNO, Datuk Mohd Sumali Reduan berkata, perhimpunan pada 2 petang itu akan dimulakan dengan ucapan presiden parti, Datuk Seri Dr Ahmad Zahid Hamidi.

Beliau berkata, ia kemudian disusuli pembentangan usul pindaan perlembangaan parti oleh Naib Presiden UMNO, Datuk Seri Mohamed Khaled Nordin sebelum ia diserahkan kepada para perwakilan untuk diputuskan, namun tiada sebarang perbahasan akan diadakan.

“Selepas itu, presiden parti akan menaikkan bendera UMNO dan memotong pulut kuning bersama-sama kepimpinan yang lain sempena sambutan Hari Ulang Tahun UMNO ke-76 sebelum kemudian menghadiri sambutan Hari Raya UMNO di Dewan Tun Razak,” katanya kepada Bernama di sini hari ini.

Tinjauan Bernama mendapati Dewan Merdeka yang akan menjadi saksi pindaan Perlembagaan UMNO telah disiapkan sepenuhnya selain pusat media juga disediakan di Bilik Mawar WTC KL.

UMNO sebelum ini menangguhkan pemilihannya di semua peringkat cawangan, bahagian dan Majlis Tertinggi selama 18 bulan selepas penggal 2018/2021 berakhir pada 30 Jun tahun lepas.

Jika dihitung, tempoh 18 bulan tersebut akan tamat hujung tahun ini dan pemilihan UMNO penggal 2021/2023 perlu diadakan sebelum 30 Disember 2022.

Bagaimanapun, Perhimpunan Agung UMNO 2021 pada Mac lepas bersetuju agar pemilihan parti ditangguhkan sehingga enam bulan selepas PRU15 bagi membolehkan parti memberi tumpuan kepada pilihan raya itu.

Timbalan Presiden UMNO, Datuk Seri Mohamad Hasan ketika ucapan penggulungan pada perhimpunan itu berkata, pihaknya bimbang akan berlaku perpecahan sekiranya pemilihan parti diadakan sebelum PRU15.

Selasa lepas, Setiausaha Agung UMNO, Datuk Seri Ahmad Maslan dipetik sebagai berkata, parti itu akan mengemukakan cadangan tarikh mengadakan pemilihan parti kepada Jabatan Pendaftaran Pertubuhan (ROS), 17 Mei ini. – Bernama


Dilabel ‘pelacur politik’, PAS akan hantar surat kepada Ku Li

KUALA TERENGGANU, 1 Syaaban 1442H, Ahad – PAS dalam masa terdekat akan menghantar surat kepada Tengku Razaleigh Hamzah atau Ku Li bagi menzahirkan kekesalan berhubung tindakan veteran UMNO itu melabelkan parti itu sebagai ‘pelacur politik’.

Timbalan Presiden PAS, Datuk Seri Tuan Ibrahim Tuan Man berkata, tindakan Pengerusi Jemaah Penasihat UMNO itu adalah sesuatu yang tidak wajar apatah lagi kenyataan tersebut dikeluarkan secara terbuka menggunakan saluran media.

“Kita (PAS dan UMNO) ada hubungan baik dalam Muafakat Nasional (MN) dan kita ada platform untuk bincang apa-apa yang kita rasa tidak setuju.

“Mesyuarat MN pun terus berjalan dua minggu sekali dan di situ kita tidak ada isu pun. Kenyataan yang tidak membantu seperti ini perlu dihentikan oleh mana-mana pihak,” katanya yang menyifatkan ia adalah pendapat peribadi Tengku Razaleigh dan bukan mewakili keseluruhan UMNO.

Tuan Ibrahim, yang juga Menteri Alam Sekitar dan Air, berkata demikian kepada pemberita selepas merasmikan Majlis Undi Perdana Kerja-kerja di bawah Peruntukan Kementerian Alam Sekitar dan Air (KASA) di Wisma Darul Iman di sini, hari ini.

Baru-baru ini,Tengku Razaleigh dalam wawancara dengan sebuah portal berita dilapor melabelkan PAS sebagai ‘pelacur politik’ yang perlu ditewaskan pada pilihan raya umum akan datang.

Beliau menyifatkan, tindakan PAS dalam beberapa pilihan raya kecil sebelum ini sebagai bukti parti berkenaan tidak boleh dipercayai.

Sementara itu pada program berasingan, Presiden PAS Datuk Seri Abdul Hadi Awang berkata, meskipun terdapat segelintir pihak melemparkan pelbagai tohmahan dan tuduhan, parti itu tetap sentiasa  mengutamakan dan meneruskan usaha penyatuan Ummah yang telah diperjuangkan sejak sekian lama.

“Penyatuan Ummah ini yang pertama orang Islam, yang kedua (penyatuan) manusia. Mana yang ekstrem kita tolak. Kita bukan sahaja hendak satukan PAS dan UMNO tetapi semua sekali. Kita tidak terhad,” katanya.

Ditanya adakah kenyataan Tengku Razaleigh, yang juga Ahli Parlimen Gua Musang, itu dirasakan keterlaluan, Abdul Hadi sekadar berkata, “Itu terpulang kepada orang ramai untuk menilai,”.

Abdul Hadi, yang juga Ahli Parlimen Marang, berkata demikian kepada pemberita selepas menerima suntikan vaksin COVID-19 di Klinik Kesihatan Chendering di sini hari ini.

Pemimpin berusia 74 tahun itu merupakan antara penerima vaksin COVID-19 tertua di Malaysia bagi fasa pertama ini selain bekas Perdana Menteri, Tun Dr. Mahathir Mohamad, 96,  di samping isteri, Tun Dr. Siti Hasmah Mohamad Ali, 95. – Bernama


LHDN tutup sementara beberapa kaunter di kawasan PKPD mulai esok

KUALA LUMPUR, 23 Zulkaedah 1442H, Ahad – Beberapa kaunter perkhidmatan Lembaga Hasil Dalam Negeri (LHDN) yang berada dalam kawasan Perintah Kawalan Pergerakan Diperketatkan (PKPD) akan ditutup sementara mulai esok, selaras dengan pengumuman perintah itu di beberapa kawasan di seluruh negara.

LHDN dalam satu kenyataan memberitahu, kaunter terlibat adalah semua kaunter Perkhidmatan Percukaian, Kaunter Duti Setem dan Kaunter Bantuan Khas Kerajaan.

“Sehubungan itu semua janji temu pelanggan yang telah diluluskan melalui sistem e-Janji Temu untuk hadir ke kaunter berkenaan adalah dibatalkan dan pelanggan perlu membuat permohonan janji temu yang baharu setelah kaunter dibuka semula,” menurut kenyataan itu hari ini.

LHDN bagaimanapun memaklumkan, perkhidmatan bagi Kaunter Pusat Bayaran akan tetap beroperasi dengan perkhidmatan dan waktu operasi yang terhad iaitu bermula jam 8 pagi hingga 12 tengah hari pada Isnin hingga Jumaat.

“Perkhidmatan Kaunter Pusat Bayaran ini meliputi urusan bayaran tunai dan cek bagi Cukai Pegangan; Seniman Kembara; Cukai Keuntungan Harta Tanah Oleh Pemeroleh dan bayaran kompaun serta bayaran menggunakan kad kredit dan kad debit bagi cukai pendapatan dan lain-lain cukai manakala perkhidmatan lain perlu dilaksana secara dalam talian sahaja,” katanya.

LDHN turut berkata sepanjang tempoh PKPD itu, perkhidmatan telefon dan HASiL Live Chat juga akan beroperasi seperti biasa bagi membantu pelanggan khususnya pembayar cukai dalam urusan percukaian mereka.

Waktu operasi bagi Talian Khidmat Percukaian (03-89111000/03-89111100 (Luar Negara) dan Talian Penting BPR (1800-88-2747) adalah pada Isnin hingga Jumaat bermula 9 pagi hingga 4 petang, manakala bagi HASiL Live Chat pula, ia beroperasi setiap Isnin hingga Jumaat bermula 9 pagi hingga 5 petang. – Bernama


Setiap kes kematian OKT dalam tahanan disiasat secara teliti: PDRM

KUALA LUMPUR, 10 Rejab 1443H, Sabtu – Polis Diraja Malaysia (PDRM) memandang serius setiap kes kematian dalam tahanan dan mengambil tindakan komprehensif bagi memastikan setiap kes disiasat secara teliti, kata Pengarah Jabatan Integriti dan Pematuhan Standard (JIPS) Bukit Aman Datuk Azri Ahmad.

Katanya PDRM akan memajukan kertas siasatan kepada Timbalan Pendakwa Raya bagi memastikan segala aspek siasatan dilengkapkan dengan mematuhi segala prosedur siasatan berhubung kes kematian dalam tahanan menurut Kanun Tatacara Jenayah dan Arahan Amalan Bilangan (2) Tahun 2019.

“Dalam konteks ini, amalan merujuk kertas siasatan kepada Timbalan Pendakwa Raya adalah bagi mendapatkan nasihat lanjut dan pandangan berhubung prosedur siasatan. Amalan ini bagi memastikan semua peruntukan undang-undang telah dipatuhi dan siasatan adalah lengkap,” katanya dalam satu kenyataan.

Katanya kertas siasatan yang lengkap akan dimajukan dengan kadar segera kepada Mahkamah Koroner untuk tindakan lanjut.

Pada Rabu lepas, PDRM mengesahkan terdapat tujuh kes kematian Orang Kena Tahan (OKT) dengan hanya satu kes melibatkan unsur jenayah.

Tujuh kes yang dilaporkan itu, empat daripadanya merupakan kematian dalam lokap dan dua lagi kes meninggal dunia di hospital manakala satu kes melibatkan kematian ketika OKT dalam perjalanan ke hospital. – Bernama


Nur Syafiqah rangkul emas kejohanan pencak silat di Singapura

KUALA LUMPUR, 24 Rejab 1443H, Sabtu – Pesilat wanita negara, Nur Syafiqah Hamzah berjaya mencatat kejayaan membanggakan apabila muncul atlet pertama negara menyumbang emas pada Kejohanan Pencak Silat Asia Tenggara 2022 edisi kelapan di Singapura, hari ini.

Kejohanan yang berlangsung di Arena OCBC, Singapura itu menyaksikan Nur Syafiqah yang mempamerkan persembahan mengagumkan mengutip 9.985 mata sekali gus mengecewakan wakil tuan rumah Siti Nazurah Md Yusoff yang mengumpul 9.930 mata dalam acara Jurus Tunggal Puteri.

Nur Syafiqah berkata, pencapaian dilakarnya hari ini adalah permulaan yang terbaik buatnya dan berjanji akan membawa pulang pingat menjelang Sukan SEA dari 12 hingga 23 Mei di Hanoi, Vietnam.

“Ini satu permulaan bagi saya. Menang kalah itu belakang kira tetapi saya hanya fikir untuk puaskan hati saya dan jurulatih memandangkan sudah lama tidak keluar bertanding.

Saya hanya fikirkan untuk melakukan yang terbaik dan Alhamdulillah berhasil. Sasaran saya untuk Sukan SEA nanti, saya mahu berikan pingat.” katanya dalam satu klip video di laman Facebook rasmi Persekutuan Silat Kebangsaan Malaysia.

Sementara itu, trio regu puteri diwakili oleh Merrywati Manuil, Fatin Ardani  Zamri dan Siti Nur Khairunnisa Hail gagal meneruskan rentak kecemerlangan Nur Syafiqah apabila sekadar merangkul pingat perak dengan 9.895 mata.

Trio tuan rumah diwakili Amirah Sahrin, Iffah Batrisyia Noh dan Nur Ashikin Zulkifli membawa pulang emas dengan 9.945 mata.

Dalam pada itu itu, Juara Dunia 2016 Mohd Al Jufferi Jamari berpeluang untuk menambah koleksi pingat emas negara selepas lawannya Tito Hendra Septa Kurnia Wijaya dari Indonesia disingkirkan daripada perlawanan peringkat separuh akhir itu susulan kekasaran terhadap Mohd Al Jufferi di dalam kategori Senior Putera F.

Jaguh pencak silat negara itu bakal bertemu pesilat Vietnam, Vu Duc Hung selepas menewaskan pesilat dari Singapura Abdul Raazaq Abdul Rashid 31-23 dalam satu lagi aksi separuh akhir hari ini.

Mohd Fauzi Khalid turut berjaya melangkah ke pentas final selepas menewaskan pesilat Thailand Suthat Bunchit 41-29 dalam acara aksi perlawanan Senior Putera G dan akan bertemu wakil dari Vietnam, Nguyen Tan Sang di final esok.

Tan Sang mara ke peringkat akhir selepas menewaskan pesilat Singapura Sheik Ferdous Sheik Alau’ddin 15-6. – Bernama


Kerajaan perpaduan? Tak perlu Tun M, Ku Li sibuk jadi pencatur politik negara

BANGI, 29 Rabiulakhir 1442H, Selasa – Tiada guna wujudnya ‘kerajaan perpaduan’ jika ia masih diisi pemimpin sama yang membawa idea, pemikiran dan sikap lama, kata Presiden Ikatan Muslimin Malaysia (ISMA), Haji Aminuddin Yahaya.

Justeru, cadangan dua pemimpin veteran, Tun Dr Mahathir Mohamad dan Tengku Razaleigh Hamzah semalam, hanya akan merumitkan kekusutan rakyat Malaysia, malah tidak menyelesaikan masalah.

Dalam satu sidang media bersama semalam, Dr Mahathir dan Ku Li menyarankan penubuhan kerajaan baharu yang mengutamakan negara berbanding parti dan peribadi sekiranya Perikatan Nasional (PN) gagal mendapat sokongan dalam undian Belanjawan 2021 untuk bacaan ketiga, hari ini.

Cadangan dua tokoh itu membayangkan wujudnya kerajaan perpaduan yang tidak memihak kepada mana-mana parti, sebaliknya berfokus kepada Ahli Parlimen yang serius mengutamakan negara dan rakyat.

Tidak senada dengan cadangan itu, Aminuddin berkata, kewujudan kerajaan perpaduan tidak memberikan impak kepada negara, kerana ia hanya pertukaran tampuk pemerintahan semata-mata, dan akan mengusutkan keadaan untuk melalui sekali lagi proses perubahan.

“Saya banyak kali ulangi bahawa menunggu PRU15 itu adalah yang terbaik bagi kita semua.

“Namun, mestilah menunggu dengan sabar kerana tempoh bagi penggal ini sudah tidak lama dan bukannya ‘memaksa’ PRU15 berlaku dalam masa terdekat dengan pelbagai ‘cara’,” katanya dalam kenyataan, hari ini.

Mengulas sidang media dua figura itu, Aminuddin berkata, era Dr Mahathir dan Ku Li sudah lama berlalu, malah pemikiran mereka juga sudah tidak relevan untuk politik masa kini.

“Kedua-dua tokoh ini sudah berada di usia senja dan sepatutnya berehat dari arena politik, apatah lagi sibuk menjadi pencatur politik negara.

“Malah kerosakan dan kecamukan yang kita lihat pada hari ini banyaknya berpunca daripada mereka juga. Jadi, apa lagi kita mahu harapkan dari mereka. Kita perlukan politik baharu, pemikiran dan sikap baharu,” katanya.

Beliau menyifatkan misi suka ‘mencatur’ dan berebut kuasa berbanding berkhidmat untuk rakyat menunjukkan bahawa mereka hanya tamakkan kuasa demi kepentingan diri serta parti.

Lebih malang, apabila ada yang mempunyai jawatan tetapi berasa tidak cukup sehingga mengabaikan tanggungjawab yang diberikan, katanya.

“Malang sekali kita semua kerana mempunyai pemimpin sebegini. Rakyat sedang menderita menagih simpati tetapi mereka yang berada di kerusi empuk masih tidak sedar diri sibuk menagih kuasa.

“Saya menyeru agar ahli-ahli politikyang masih waras untuk berfikir sejenak akan segala implikasi yangakan berlaku,” katanya.


Perak negeri pertama wujudkan Mahkamah Utama Syariah

IPOH, 25 Zulkaedah 1441H, Jumaat – Perak muncul negeri pertama mewujudkan Mahkamah Utama Syariah (MUS) yang memberi peluang kedua kepada pihak bertikai untuk mengemukakan rayuan.

Ketua Pendaftar Jabatan Kehakiman Syariah Perak, Ab Rahman Thobroni Mohd Mansor berkata, sebelum ini kes bermula pada peringkat Mahkamah Tinggi Syariah seperti tuntutan harta sepencarian dan hadanah (hak jagaan anak), hanya ada sekali hak merayu, iaitu di Mahkamah Rayuan Syariah (MRS), sedangkan kebanyakan kes berkenaan adalah berat serta nilai tuntutannya lebih tinggi.

“Dengan wujudnya satu lagi lapisan mahkamah selepas MRS, pihak yang bertikai memperoleh dua kali peluang merayu dalam memastikan proses keadilan dapat dilaksanakan dengan baik,” katanya seperti dipetik media tempatan.

Ab Rahman Thobroni berkata, sejarah tercipta dalam sistem perundangan syariah negara apabila MUS Perak bersidang untuk kali pertama, semalam, selepas penubuhannya diumumkan pada Persidangan Dewan Undangan Negeri (DUN) Perak, 5 Disember 2018.

Sidang pertama itu dibarisi tiga panel hakim yang dipengerusikan oleh Ketua Hakim Syarie Perak, Datuk Asa’ari Mohd Yazid, membabitkan mantan Presiden Mahkamah Rayuan Persekutuan, Tan Sri Zulkifli Ahmad Makinuddin, dan Ketua Hakim Syarie, Jabatan Kehakiman Syariah Malaysia (JKSM), Datuk Dr Mohd Na’im Mokhtar.

Katanya, sidang semalam adalah untuk mendengar permohonan kebenaran merayu membabitkan kes harta sepencarian.

Setakat ini, beliau berkata, Perak adalah satu-satunya negeri memiliki empat lapisan mahkamah dalam sistem kehakiman syariah apabila Sultan Perak, Sultan Nazrin Muizzuddin Shah, memberi perkenan pewujudan satu lagi lapisan mahkamah rayuan.


Pekeliling elaun penjawat awam perlu segera dikaji semula

KUALA LUMPUR, 18 Rejab 1443H, Ahad – Pekeliling berhubung pemberian beberapa elaun di bawah Sistem Saraan Malaysia (SSM) adalah antara perkara yang perlu dikaji semula oleh kerajaan secepat mungkin, bersesuaian dengan situasi semasa yang dihadapi penjawat awam.

Presiden Kongres Kesatuan Pekerja-Pekerja Di Dalam Perkhidmatan Awam (CUEPACS), Datuk Adnan Mat berkata, pemberian elaun seperti Bayaran Insentif Perkhidmatan Kritikal (BIPK), Elaun Insentif Wilayah dan Bayaran Insentif Bomba di bawah sistem itu ketika ini, dibuat pada kadar yang kecil dan tidak setimpal dengan risiko tugasan yang dihadapi sesetengah penjawat awam.

“Kadar Imbuhan Tetap Perumahan (ITP) dan Imbuhan Tetap Khidmat Awam (IKTA) pula sudah lama tidak ditingkatkan. Begitu juga Elaun Risiko Penguatkuasa yang pada hari ini kita dapati hanya sebahagian skim perkhidmatan (sektor) sahaja dapat menikmatinya manakala petugas di sektor lain tidak diberikan kemudahan serupa.

“Jadi inilah yang kita maksudkan perlu dibuat kajian menyeluruh agar ia lebih seragam (pemberian elaun), teratur dan saksama kepada seluruh skim yang ada pada perkhidmatan awam,” katanya kepada Bernama sebagai mengulas gesaan Ketua Pengarah Perkhidmatan Awam (KPPA) Datuk Seri Mohd Shafiq Abdullah pada Khamis.

Mohd Shafiq yang baru dilantik sebagai KPPA pada 10 Februari lepas mahu semua pekeliling perkhidmatan awam sedia ada dikaji semula bagi memastikan sama ada ia masih boleh dilaksanakan dalam perspektif semasa.

Mengulas lanjut, Adnan berkata, pihaknya juga berharap kerajaan dapat memantau pelaksanaan beberapa pekeliling yang sedang berkuat kuasa kerana berdasarkan aduan diterima, terdapat sebahagian daripada ketua jabatan atau ketua perkhidmatan tidak mengambil berat atau memandang enteng tentang pelaksanaannya, sebagaimana ditekankan dalam pekeliling.

“Contohnya pekeliling perkhidmatan berkenaan kenaikan pangkat secara Time-Based Berasaskan Kecemerlangan, yang perlu dilaksanakan selepas genap tempoh 13 tahun untuk kali pertama dan kali kedua juga 13 tahun tetapi ia tidak diguna pakai secara sistematik.

“Kami di CUEPACS mendapat banyak aduan mengenai ini dan ia telah memberi kesan motivasi yang tidak baik kepada penjawat awam sedangkan pekeliling itu wujud untuk memberi ruang kepada mereka naik pangkat sepanjang dalam tempoh perkhidmatan,” katanya.- Bernama


‘Rakaman Najib sebelum dipenjara’

KUALA LUMPUR, 28 Rabiulawal 1444H, Selasa – Jabatan Penjara hari ini menegaskan bahawa tiada sebarang rakaman video melibatkan bekas Perdana Menteri, Datuk Seri Najib Tun Razak telah dibuat oleh mana-mana agensi media di premis penjara.

Kenyataan yang dikeluarkan Jabatan Penjara hari ini itu adalah susulan kemunculan Najib di saluran televisyen yang  tular di media sosial.

Jabatan Penjara berkata, hasil semakan mendapati video berkenaan telah dirakam lebih awal oleh pihak Radio Televisyen Malaysia (RTM) sempena episod ke-57 Kembara Keluarga Malaysia iaitu sebelum Najib, yang juga Ahli Parlimen Pekan, dipenjarakan.

“Video yang ditayangkan di TV1 pada 24 Oktober 2022 menceritakan tentang sejarah dan latar belakang Pekan, Pahang dan tidak berkaitan dengan politik,” menurut Jabatan Penjara.

Najib kini menjalani hukuman penjara setelah Mahkamah Persekutuan pada 23 Ogos lepas mengekalkan sabitan dan hukuman penjara 12 tahun serta denda RM210 juta terhadapnya kerana menyeleweng dana SRC International Sdn Bhd berjumlah RM42 juta.

Dokumentari Kembara Keluarga Malaysia episod 57 yang berdurasi kira-kira 24 minit itu memaparkan pengacaranya Jasper Supayah ke Muzium Sultan Abu Bakar, Muzium Masjid Sultan Abdullah dan Kafe Belibis di Pekan. Najib tampil dalam dokumentari itu memperincikan keunikan dan keistimewaan Pekan.

Jabatan Penjara meminta orang ramai supaya tidak menyebarkan sebarang maklumat tanpa semakan lanjut dan tindakan undang-undang boleh diambil ke atas individu yang tidak bertanggungjawab. – Bernama


COVID-19: 26 kes baharu, kebolehjangkitan 219

KUALA LUMPUR, 25 Zulhijjah 1441H, Sabtu  – Kes positif COVID-19 kian meningkat apabila 26 kes baharu dilaporkan hari ini membabitkan 23 kes penularan tempatan dan selebihnya kes import.

Ketua Pengarah Kesihatan Datuk Dr Noor Hisham Abdullah berkata, ini menjadikan jumlah kes positif sebanyak 9,175 kes, serta jumlah kes aktif dengan kebolehjangkitan sebanyak 219 kes.

Beliau menjelaskan daripada 23 kes penularan tempatan, sebanyak 20 kes membabitkan warganegara, manakala tiga lagi bukan warganegara.

“Bagi kes penularan dalam negara di kalangan warga Malaysia; di Kedah, tiga kes terdiri daripada kluster baharu iaitu Kluster Sala, 10 kes Kluster Tawar dan satu kes Kluster Muda. Di Wilayah Persekutuan Kuala Lumpur pula, satu kes saringan di tempat kerja dan satu kes saringan kontak rapat kepada kes positif iaitu kes ke-8,688.

“Di Pulau Pinang terdapat dua kes saringan Kluster Tawar kerana merupakan kontak rapat kepada kes positif (kes ke-9,129) manakala di Johor dan Perlis pula masing-masing mencatatkan satu kes daripada saringan pra pembedahan,” katanya dalam kenyataan akhbar perkembangan COVID-19 hari ini.

Kes jangkitan tempatan yang membabitkan bukan warganegara pula adalah dua kes saringan tahanan, yang juga pendatang tanpa izin di Negeri Sembilan dan satu kes saringan di tempat kerja di Kuala Lumpur.

Sementara itu, bagi tiga kes import yang mendapat jangkitan di luar negara adalah dari Austria, Amerika Syarikat dan Vietnam, semuanya di Kuala Lumpur membabitkan dua warga Malaysia dan satu bukan warganegara.

Dr Noor Hisham berkata, sebanyak tiga kes telah pulih sepenuhnya daripada COVID-19 hari ini menjadikan jumlah kumulatif kes yang pulih sepenuhnya adalah sebanyak 8,831 kes (96.3 peratus daripada jumlah keseluruhan kes).

Beliau memaklumkan sehingga kini, terdapat enam kes positif COVID-19 sedang dirawat di unit rawatan rapi (ICU) dengan satu kes memerlukan bantuan pernafasan.

Tiada pertambahan kes kematian berkaitan COVID-19 dilaporkan hari ini menjadikan jumlah kes kematian kekal 125 kes (1.36 peratus daripada jumlah keseluruhan kes), katanya. -Bernama


Mahkamah Zionis jatuh hukuman penjara 16 tahun ke atas penduduk Palestin

RAMALLAH, 20 Zulhijjah 1443H, Rabu – Selepas menghabiskan masa enam tahun sebagai tahanan dan lebih 160 kali perbicaraan, Mahkamah Daerah Beersheba menjatuhkan hukuman penjara 16 tahun ke atas seorang rakyat Palestin.

Menurut Pusat Tahanan Palestin (PPS), Mohammad Halabi didakwa memindahkan sejumlah dana kepada Pergerakan Perjuangan Islam Palestin (Hamas) walaupun lelaki tersebut menafikan dakwaan berkenaan.

Peguam kepada Halabi berkata, PPS akan menuntut untuk pembebasan segera lelaki berusia 44 tahun itu yang merupakan Pengarah World Vision di Gaza.

Halabi ditahan pada 15 Jun 2016 selepas kembali ke Gaza dari Baitulmaqdis berikutan menghadiri mesyuarat rasmi bagi World Vision.

PPS dalam masa sama menyifatkan, hukuman penjara selama 16 tahun terhadap Halabi sebagai tindakan politik dan menyerlahkan sikap dendam rejim Zionis selain merupakan tamparan kepada sistem perundangan antarabangsa.

“Hari ini, semua pekerja-pekerja kemanusiaan berisiko dengan penahanan selain berdepan pertuduhan besar kerana mereka memainkan peranan kemanusiaan,” kata PPS.

Malah, PPS mendakwa apa yang berlaku kini disebabkan sikap berdiam diri masyarakat antarabangsa dengan membiarkan jenayah berterusan terhadap rakyat Palestin sejak sekian lama.

Dalam masa sama, Amnesty International dan World Vision menolak hukuman yang dikenakan ke atas Halabi dan menegaskan lelaki berkenaan sebagai tidak bersalah. – Agensi


Hak Sabah, Sarawak dalam Perjanjian Malaysia 1963 terpelihara

MELAKA, 21 Safar 1444H, Sabtu – Perdana Menteri Datuk Seri Ismail Sabri Yaakob memberi jaminan akan memastikan hak-hak bagi Sabah dan Sarawak sepertimana yang terkandung dalam Perjanjian Malaysia 1963 (MA63) terpelihara.

Ismail Sabri yang juga Pengerusi Majlis Khas Mengenai MA63 berkata majlis khas itu bukan sahaja berperanan merungkai beberapa isu yang tertangguh berhubung hak serta kedudukan Sabah dan Sarawak, tetapi memberi penekanan kepada usaha-usaha untuk membangun dan memajukan kedua-dua negeri itu.

“Pada sambutan Hari Malaysia tahun lalu, kerajaan Persekutuan telah menyatakan jaminan untuk memberi perhatian kepada isu yang berkaitan dengan kepentingan Sabah dan Sarawak. Umpama peribahasa, bersukat sama paras, bertimbang sama berat, kerajaan mahu melihat Sabah dan Sarawak bersama-sama menikmati pembangunan yang pesat, seperti negeri-negeri lain di Semenanjung.

“Kerajaan juga komited menghapuskan jurang pembangunan dan ini dibuktikan dengan peruntukan sebanyak RM5.6 bilion untuk Sabah, manakala RM4 bilion untuk Sarawak pada tahun ini, bagi melaksanakan projek pembangunan seperti bekalan air, elektrik, jalan raya serta kemudahan pendidikan dan kesihatan,” katanya ketika berucap pada Sambutan Hari Malaysia 2022 di Dataran Memorial Pengisytiharan Kemerdekaan, Banda Hilir di sini.

Ismail Sabri berkata Rang Undang-Undang Perlembagaan (Pindaan) 2021 berkaitan MA63 yang diluluskan dengan sokongan majoriti dua pertiga Ahli Dewan Rakyat pada 14 Dis 2021, bukti kerajaan serius mengukuhkan kedudukan Sabah dan Sarawak dalam Persekutuan Malaysia.

Beliau berkata usaha itu selaras dengan agenda transformasi kerajaan, untuk mengembalikan keyakinan rakyat termasuk pelabur asing terhadap kemampuan kerajaan, demi memastikan kestabilan politik dan dasar negara ke arah pembangunan sosioekonomi mampan.

Dalam ucapannya, Ismail Sabri turut mengimbau kembali sejarah penubuhan Malaysia dengan hasrat penubuhannya disuarakan oleh Perdana Menteri pertama Tunku Abdul Rahman Putra Al-Haj, buat pertama kali ketika Persidangan Wartawan-Wartawan Luar Negeri di Asia Tenggara, iaitu di Hotel Adelphi, Singapura pada 27 Mei 1961.

Menyifatkan proses untuk membentuk Malaysia bukan satu yang mudah, beliau berkata segala cabaran membuktikan bahawa tiada jalan pintas dalam melahirkan sebuah negara bangsa berasaskan Demokrasi Berparlimen dan Raja Berperlembagaan, kerana menagih pengertian dan memerlukan kesabaran para pejuang.

“Sejarah panjang menyaksikan, bukan mudah untuk membentuk Malaysia. Membina pasak persefahaman dan mencari muafakat persetujuan negeri-negeri Melayu, Sabah dan Sarawak termasuklah Singapura. Rintangan yang hadir ketika itu bersifat dalaman dan luaran, termasuklah pemberontakan komunis, konfrontasi menentang penubuhan Malaysia, rusuhan kaum, cabaran ekonomi, kerencaman agama, kaum, budaya dan bahasa.

“Pun begitu, biar seribu halangan yang merintangi, Alhamdulillah setiap satu yang keruh, berjaya dijernihkan dengan kesungguhan dan kebijaksanaan oleh pejuang-pejuang terdahulu,” katanya.

Perdana Menteri berkata nama-nama seperti Tunku Abdul Rahman, Tun Mohammad Fuad Stephens, Tun Datu Mustapha Datu Harun, Tun Abang Haji Openg Abang Sapiee, Tun Jugah Anak Barieng dan Tan Sri Abang Abu Bakar Abang Mustapha, adalah antara tokoh-tokoh yang telah menoktahkan rundingan penubuhan Malaysia dan pejuang yang mewariskan kemakmuran yang dinikmati kini.

“Sebagai sebuah negara yang berbilang kaum dan agama, Hari Malaysia hendaklah menjadi sambutan yang mengingatkan seluruh Keluarga Malaysia tentang kekuatan muafakat dan kesepaduan sosial berteraskan integrasi nasional.

“Tanggal keramat 16 Sept wajar dijadikan titik tolak memperhebatkan azam dan menyemarakkan semangat mencari persamaan. Berpijak di bumi yang sama, Keluarga Malaysia perlu terus berdiri menjunjung langit yang sama, menghayati semangat kesetiaan kepada raja dan negara,” katanya. – Bernama


Israel mengganas tembak mati remaja Palestin

RAMALLAH, 19 Rabiulakhir 1444H, Selasa – Tentera rejim Zionis menembak mati seorang remaja perempuan Palestin pada Isnin di bandar Beitunia, Tebing Barat yang diduduki, sehari sebelum ulang tahunnya yang ke-16.

Kementerian Kesihatan mengesahkan, Fulla Rasmi al-Masalma ditembak di kepala oleh tentera Israel ketika serbuan tentera di Beitunia, barat Ramallah.

Dia adalah penumpang sebuah kereta bersama seorang lagi yang cedera dalam kejadian tembakan itu.

Tentera Israel mendakwa, askar kononnya menembak ke arah kenderaan yang ‘mencurigakan’ ketika ia memecut ke arah mereka dan tidak mengendahkan arahan untuk berhenti.

Menurut jurucakap dari perbandaran Beitunia, Ahmed Faraj, saksi bagaimanapun menyangkal dakwaan itu dan berkata, Masalma telah dinafikan rawatan perubatan.

Katanya, ‘tidak mungkin’ kedua-duanya tahu ada serbuan sedang berlaku dan mereka terserempak dengan askar secara tidak sengaja.

“Bagaimana mereka boleh tahu ada askar di jalan itu? Tentera sepatutnya memberhentikan sahaja kereta, tetapi mereka menembak mereka tanpa teragak-agak, malah tidak memeriksa untuk melihat siapa yang berada di dalam. Tiada amaran tembakan.

“Mereka menembak untuk membunuh, bukan untuk menghalang mereka,” kata Faraj.

Rakaman keselamatan dan keterangan saksi berkata, remaja itu dinafikan rawatan perubatan dan dibiarkan selama hampir 25 minit.

Tentera Israel mengembalikan mayatnya ke perkhidmatan ambulans Palestin kira-kira jam 6:30 pagi sementara seorang lagi mangsa berada dalam tahanan Israel. – Agensi


Kempen BMF berjaya himpunkan 3,500 pemilik produk baharu di seluruh negara

Oleh Zuhayati Yazid

BANGI, 17 Muharam 1444H, Isnin – Kempen Buy Muslim First (BMF) terus dipertingkatkan dengan pelbagai program dan terkini berjaya menghimpunkan 3,500 pemilik produk baharu yang terdiri daripada penjaja dan peniaga kecil.

Ketua Prasarananya, Mohd Nor Izzat Mohd Johari berkata, kempen BMF yang pernah menjadi fenomena pada 2019 dengan mengutamakan membeli barangan keluaran umat Islam tidak pernah gagal dan masih berjalan, selain menggalak orang Islam membeli produk buatan muslim tempatan.

“Terbaharu, sebanyak 3,500 pemilik produk baharu tempatan yang terdiri daripada pemilik produk, penjaja dan peniaga kecil yang diperoleh hasil daripada Jelajah Aspirasi Keluarga Malaysia yang diadakan di seluruh negara.

“Kesemua peniaga-peniaga ini akan diberi perhatian terutama dalam proses pendigitalan perniagaan mereka.

“Jadi apa yang diusahakan ini adalah salah satu usaha mengangkat perniagaan melalui e-Commerce BMF iaitu Warongku, platform yang mencari pemilik produk tempatan muslim keseluruhan negara,” kataya kepada Ismaweb.net, hari ini.

Mengulas lanjut, Mohd Izzat yang juga Pengerusi Pertubuhan Kebajikan Amal Sejagat Malaysia menjelaskan, sehingga kini pihaknya terus menjejak lebih 10,000 pemilik produk, penjaja dan peniaga kecil dalam merancak lagi platform e-Commerce BMF, Warongku.

Katanya, perkara berkenaan selari dengan hasrat Kementerian Pembangunan Usahawan yang komited mendigital perniagaan yang ada dalam negara.

Dalam pada itu, katanya, kempen BMF juga masih diberikan perhatian dan antara pihak-pihak terus memberi sokongan serta terus istiqamah adalah negeri Pahang yang sentiasa memasukkan saranan mengutamakan produk buatan Islam dan tempatan dalam khutbah kedua setiap solat Jumaat .

Katanya, sokongan berkenaan jelas membuktikan kempen tersebut masih berlanjutan sehingga kini dan akan tetap diteruskan sehingga 2030.

Katanya lagi, pihaknya masih mengharapkan sokongan semua pihak dalam menjayakan kempem BMF yang berterusan demi mengangkat produk buatan Islam di Malaysia dan juga di dunia.


Rejim Israel bom Gaza 3 malam berturut-turut

GAZA, 7 Safar 1443H, Selasa – Rejim pengganas Israel mengebom Semenanjung Gaza untuk malam ketiga berturut-turut, kononnya sebagai tindak balas terhadap tembakan roket dari wilayah Palestin.

Menurut agensi berita Wafa, pesawat Israel mengebom ‘lokasi Hamas’ di sebelah timur Beit Lahiya di utara Gaza, menyebabkan kebakaran dan memusnahkan sasaran serta kediaman berdekatan.

Israel juga mengebom sebuah tapak di sebelah barat Deir Al-Balah di tengah-tengah wilayah tersebut, dan juga sebuah lagi tapak di sebelah timur Rafah di selatan.

Sekali lagi, sasaran dilaporkan hancur, dan harta benda yang berdekatan telah rosak.  Tidak ada laporan mengenai kematian.

Pasukan Pertahanan Israel (IDF) mengesahkan serangan tersebut.

Rakyat Palestin mempunyai hak yang sah untuk menentang penjajahan ketenteraan Israel dengan cara apa pun yang mereka miliki. Roket yang dilancarkan dari Semenanjung Gaza adalah sebahagian daripada tindak balas Palestin terhadap penjajahan Israel.

Ketegangan antara Israel dan Palestin meningkat sejak seminggu yang lalu, susulan enam tahanan Palestin melarikan diri dari penjara Israel dengan keselamatan tertinggi pada hari Isnin lalu.

Pasukan Israel sejak itu menahan kembali empat orang yang melarikan diri. – Agensi


Guru berarak di seluruh Venezuela tuntut kenaikan gaji

CARACAS,24 Jamadilakhir 1444H, Selasa – Guru, pesara dan kesatuan sekerja berarak di enam bandar utama Venezuela bagi menuntut bayaran gaji lebih baik ketika Presiden Nicolas Maduro berdepan kesukaran mengatasi inflasi.

Inflasi di Venezuela dianggarkan telah mencecah sehingga 305 peratus tahun lalu, menurut pakar ekonomi tanpa data rasmi.

Sejak Mac tahun lalu, kerajaan tidak menyelaraskan gaji kakitangan sektor awam – sebagai usaha mengurangkan perbelanjaan dan meningkatkan cukai yang membolehkan negara itu keluar daripada hiperinflasi.

Bagaimanapun separuh tahun lalu, permintaan terhadap mata wang asing mengatasi bekalan dollar yang disediakan bank pusat.

Gaji minimum bagi sektor awam termasuk guru adalah AS$10 manakala profesor pula mencecah gaji AS$60 dan AS$80.

Seorang guru yang menyertai perarakan di bandar Maracay, Odalis Aguilar berkata, mereka mahu kerajaan menyelaraskan gaji beikutan jumlah yang diterima terlalu sedikit.

“Gaji kami terlalu sedikit dan saya hanya memproleh gaji AS$460,” kata guru berusia 50 tahun itu.

Di bandar Carobobo, sekumpulan guru dan pekerja sektor awam turut mengadakan protes sambil menyatakan gaji yang diterima tidak memadai dengan tugas mereka.

Sementara itu seorang profesor di di Universiti Carabobo, Reina Sequera berkata, mereka terpaksa mengikat perut kerana gaji yang diterima tidak mampu menampung perbelanjaan bulanan. – Agensi


COVID-19: 13 juta penduduk Xi’an jalani perintah berkurung

SHAANXI, 18 Jamadilawal 1443H, Khamis – Dalam usaha menghentikan penyebaran COVID-19, kira-kira 13 juta penduduk di bandar Xi’an tidak dibenarkan keluar rumah apabila pihak berkuasa kembali melaksanakan perintah berkurung.

Arahan yang dibuat pihak berkuasa itu berusaha untuk mempertahankan strategi sifar kes pandemik, beberapa hari sebelum tahun 2021 melabuhkan tirai.

Xi’an yang terletak di utara China mencatatkan 143 kes COVID-19 sejak 9 Disember lalu, namun pihak berkuasa mengambil langkah berjaga-jaga bagi mengelak penyebaran berterusan.

Tindakan meningkatkan sekatan perjalanan dan mengarahkan penduduk tinggal di rumah dikaitkan dengan kes penularan di sebuah universiti di bandar raya ini.

Hanya ketua keluarga dibenarkan keluarkan setiap dua hari bagi mendapatkan bekalan keperluan kecuali jika keadaan darurat.

Bagaimanapun, sehingga kini rakyat tidak dimaklumkan berapa lama sekatan berkenaan.

Memetik laporan BBC, pihak berkuasa telah melaksanakan pendekatan tiada toleransi di bandar berkenaan namun kes dilihat semakin meningkat ketika Beijing bersiap menjadi tuan rumah Sukan Olimpik Musim Sejuk 2022, Februari depan.

Semua perkara kini dalam kawalan ketat termasuk penerbangan dibatalkan selain perjalanan jarak jauh hanya dibenarkan dengan kebenaran pihak berkuasa sahaja.

Rakyat juga tidak dibenarkan meninggalkan bandar kecuali keadaan mendesak dan mereka perlu mendapat kelulusan pihak berkuasa untuk merentas bandar serta menyatakan bukti.

Orang ramai telah dimaklumkan untuk bekerja dari rumah dan beberapa perkhidmatan penting lain ditutup sebagai langkah berjaga-jaga. – Agensi


Pelik! Pasangan hina Islam tiba-tiba terima sokongan antarabangsa

BANGI, 19 Zulhijjah 1443H, Selasa – Hasil sumbangan orang ramai dari dalam dan luar negara kepada pasangan yang didakwa menghina Islam ternyata mengejutkan ramai pihak terutamanya umat Islam.

Menerusi satu kenyataan hari ini, Yang Di-Pertua (YDP) BERJASA Larut, Zulkifli Yahya mengakui beliau tertanya-tanya pihak mana yang menyokong pasangan berkenaan.

“Siapa sebenarnya mereka ini? Siapa di belakang mereka? Adakah ejen-ejen luar negara ini dah bertapak di Malaysia melalui institusi atau persatuan?” soalnya.

Beliau menegaskan bahawa seluruh rakyat Malaysia yang cintakan Islam dan Rasul tidak akan menyokong mereka yang mempersenda Islam dan menghina Rasulullah ﷺ.

“Namun tiba-tiba ada sokongan dan dukungan antarabangsa. Sangat luar biasa. Pihak berkuasa perlu segera menyiasat perkara ini,” katanya.

Terdahulu, Siti Nuramira Abdullah dan V Alexander Navin selesai membayar ikat jamin masing-masing berjumlah RM20,000 setiap seorang.

Ia selepas kumpulan hak asasi manusia Lawyers for Liberty (LFL) berjaya mengumpul RM40,000 untuk ikat jamin pasangan itu.

Walaupun wang jaminan sudah dilunaskan dan dilepaskan namun Siti Nuramira ditahan semula, hari ini.

Dia ditahan penguat kuasa Jabatan Agama Islam Wilayah Persekutuan (Jawi) selepas menandatangani Borang Jamin dengan ditemani peguamnya Ramesh Chandran di Kaunter Jaminan Kompleks Mahkamah Kuala Lumpur jam 10.20 pagi.

Berdasarkan prosedur, Siti Nuramira akan ditahan oleh Jawi selama 24 jam sebelum dihadapkan ke Mahkamah Tinggi Syariah esok untuk dituduh mengikut Seksyen 7 Akta Kesalahan Jenayah Syariah (Wilayah-Wilayah Persekutuan) 1997 Bahagian III-Kesalahan Yang Berhubungan Dengan Kesucian Agama Islam Dan Institusinya.

Pada 13 Julai lalu, Siti Nuramira mengaku tidak bersalah atas pertuduhan mengikut Seksyen 298A Kanun Keseksaan kerana menimbulkan rasa tidak harmoni dalam kalangan masyarakat Islam ketika melakukan persembahan di Kelab Komedi Crackhouse di Taman Tun Dr Ismail pada 4 Jun lalu.

Hakim Mahkamah Sesyen, Siti Aminah Ghazali, membenarkan Siti Nuramira diikat jamin RM20,000 oleh seorang penjamin dan turut memberi amaran kepadanya supaya tidak mengulas mengenai kes itu.

Pada hari sama, Navin, 38, mengaku tidak bersalah atas dua pertuduhan memuat naik kandungan menghina di media sosial.

Bagi pertuduhan pertama, Navin didakwa berkongsi di akaun Instagramnya pada 5 Jun dengan niat untuk menghina orang lain manakala pertuduhan kedua, dia didakwa berkongsi kandungan melalui akaun YouTubenya pada 16 Jun dengan niat untuk menghina orang lain.

Hakim Mahkamah Sesyen, Azrul Darus membenarkan Navin diikat jamin RM20,000 dengan seorang penjamin dan menetapkan 1 September untuk sebutan semula kes.


Mangsa banjir boleh mohon semula dokumen nikah di Jawi

BANGI, 20 Jamadilawal 1443H, Sabtu – Mangsa banjir yang bernikah di Wilayah Persekutuan boleh mendapatkan semula dokumen pernikahan yang musnah akibat bencana itu secara percuma.

Menteri di Jabatan Perdana Menteri (Hal Ehwal Agama), Senator Idris Ahmad berkata, beliau telah meminta Jabatan Agama Islam Wilayah Persekutuan (Jawi) untuk membantu mangsa banjir mendapatkan semula dokumen pernikahan seperti surat perakuan nikah yang musnah akibat banjir.

Beliau berkata, dokumen itu akan diberikan secara percuma kepada mangsa-mangsa banjir yang bernikah di Wilayah Persekutuan.

“Begitu juga dokumen Sijil Kursus Praperkahwinan kepada bakal pengantin yang dianjurkan oleh Jawi di Wilayah Persekutuan, mangsa banjir boleh memohon semula sijil berkenaan secara percuma.

“Manakala, bagi mangsa banjir di kalangan graduan Darul Quran JAKIM juga boleh memohon semula sijil atau diploma pengajian yang musnah akibat musibah banjir,” katanya dalam kenyataan, hari ini.

Idris berkata, permohonan untuk mendapatkan semula dokumen itu tidak perlu secara tergesa-gesa dan boleh berurusan terus dengan agensi Jabatan Kemajuan Islam Malaysia (Jakim) dan Jawi.

“Ini adalah usaha agensi Islam di bawah Jabatan Perdana Menteri (Hal Ehwal Agama) untuk membantu meringankan beban mangsa-mangsa banjir.

“Marilah bersama-sama kita terus mendoakan agar mangsa-mangsa banjir dan seluruh keluarga, anggota keselamatan, petugas barisan hadapan, sukarelawan dan semua pihak diberikan keselamatan dan dipermudahkan segala urusan sepanjang melaksanakan misi bantuan,” katanya.


Israel makin agresif roboh 4 rumah warga Palestin

TEBING BARAT, 19 Jamadilawal 1444H, Rabu – Pihak berkuasa pendudukan Israel merobohkan beberapa rumah Palestin pagi ini di perkampungan Al-Jiftlik berhampiran bandar Jericho, Tebing Barat yang diduduki, lapor agensi berita Wafa.

Menurut ketua majlis kampung, Ahmad Abu Ghanem, tentera menyerbu masuk ke dalam kampung dan terus merobohkan empat rumah dengan jentolak.

Insiden itu menyebabkan beberapa keluarga kehilangan tempat tinggal.

Sejak beberapa tahun kebelakangan ini, Israel telah merobohkan ratusan rumah di Tebing Barat dan Baitulmaqdis Timur yang diduduki atas alasan mereka tidak mempunyai permit bangunan.

Walhal, rakyat Palestin jarang diberikan permit oleh negara penjajah itu, kerana dengan mudah untuk rejim bertindak sesuka hati.

Jumlah keluarga yang semakin meningkat menyebabkan rakyat Palestin perlu menambah ruangan rumah mereka atau membina rumah baru tanpa permit.

Ini menjadikan mereka berdepan risiko perobohan oleh rejim Israel.

Apabila notis perobohan disampaikan kepada pemilik rumah, mereka diberi pilihan untuk merobohkan rumah mereka sendiri atau membayar tentera pendudukan untuk melakukannya.

Sebaliknya, penduduk Yahudi tidak dikenakan sebarang tindakan, walhal penempatan Israel dibina melanggar undang-undang antarabangsa, yang diklasifikasikan sebagai jenayah perang, begitu juga dengan pergerakan rakyat ke wilayah yang diduduki. – Agensi


Undang-undang syariah Selangor berhubung seks luar tabii bercanggah Perlembagaan

PUTRAJAYA, 13 Rejab 1442H, Khamis – Mahkamah Persekutuan memutuskan bahawa badan perundangan negeri Selangor tidak mempunyai kuasa untuk meluluskan undang-undang syariah yang menjadikan seks luar tabii satu kesalahan.

Ketua Hakim Negara, Tun Tengku Maimun Tuan Mat yang mempengerusikan panel sembilan hakim berkata, kuasa utama untuk meluluskan undang-undang jenayah terletak pada Parlimen.

Beliau berkata, Seksyen 28 Enakmen Jenayah Syariah (Selangor) 1995, yang memperuntukkan seks luar tabii boleh dihukum, adalah bercanggah dengan Perlembagaan Persekutuan.

“Seksyen yang diluluskan itu juga bertentangan dengan Senarai Negeri di bawah Perlembagaan Persekutuan. Oleh itu, Seksyen 28 tidak konsisten dan tidak sah,” katanya seperti dipetik portal FMT.

Hakim lain dalam panel tersebut adalah Presiden Mahkamah Rayuan, Tan Sri Rohana Yusuf; Ketua Hakim Malaya, Tan Sri Azahar Mohamed; Ketua Hakim Sabah dan Sarawak, Datuk Abang Iskandar Abang Hashim dan Hakim Mahkamah Persekutuan Datuk Seri Mohd Zawawi Salleh, Nallini Pathmanathan, Vernon Ong Lam Kiat, Zabariah Mohd Yusof dan Hasnah Mohammed Hashim.

Seorang pemohon berusia 35 tahun, yang identitinya dirahsiakan atas permintaan peguam, memohon deklarasi bahawa Seksyen 28 adalah tidak menepati Perlembagaan.


Mat Sabu nafi terbabit promosi skim pelaburan syariah

BANGI, 7 Zulkaedah 1444H, Sabtu – Pejabat Menteri Pertanian dan Keterjaminan Makanan menafikan Datuk Seri Mohamad Sabu terbabit dalam promosi skim pelaburan patuh syariah, seperti poster yang tular di media sosial.

Pejabat itu dalam satu kenyataan di Facebook Mohamad hari ini berkata, menteri berkenaan tidak pernah memberi izin kepada mana-mana pihak untuk gambar beliau digunakan dalam sebarang promosi seumpamanya.

“Justeru, penyalahgunaan ini perlu diberhentikan segera,” katanya.

Kenyataan itu berkata, Pejabat Menteri Pertanian dan Keterjaminan Makanan juga telah membuat laporan kepada pihak Suruhanjaya Komunikasi dan Multimedia (MCMC) berhubung perkara berkenaan.


IOM selamatkan 575 migran di luar pantai Libya

BERLIN, 20 Rabiulawal 1442H, Jumaat – Organisasi Antarabangsa untuk Migrasi (IOM) menyelamatkan 575 migran di luar pantai Libya dalam operasi berasingan sejak beberapa hari lalu.

Dalam satu kenyataan, IOM berkata, tentera laut Libya telah menyelamatkan 443 migran antara 27 Oktober hingga 2 November lalu.

Katanya, kebanyakan migran yang diselamatkan telah dibawa pulang ke rumah masing-masing.

Pada masa sama, organisasi itu menggesa migran kembali ke Libya dan menekankan bahawa pelabuhan berkenaan tidak selamat.

Dalam kenyataan sama, organisasi itu mendakwa, jumlah migran yang dikembalikan ke Libya sejak awal tahun ini melebihi 10,000 orang.

Meskipun berlakunya keganasan sejak penggulingan bekas pemimpin Libya, Muammar Gaddafi pada 2011, negara ini menjadi titik transit utama bagi para migran yang melarikan diri dari ketidakstabilan dalam beberapa perkara di Afrika dan Timur Tengah, selain berusaha menuju ke Eropah.

Cubaan untuk berhijrah ke pantai Libya meningkat hampir 300 peratus antara Januari dan April tahun ini, berbanding tempoh sama tahun lalu, menurut data rasmi Pertubuhan Bangsa-Bangsa Bersatu (PBB).

Tahun lalu, IOM melaporkan lebih 100,000 migran telah berusaha menyeberangi Laut Tengah, manakala 1,200 daripadanya lemas. – Agensi


Pastikan rejim Israel bertanggungjawab atas serangan al-Aqsa

KUALA LUMPUR, 15 Ramadan 1444H, Khamis – Perdana Menteri, Datuk Seri Anwar Ibrahim menggesa komuniti antarabangsa khususnya Pertubuhan Bangsa-Bangsa Bersatu (PBB) memastikan rejim haram Israel bertanggungjawab terhadap serbuan ganas di kompleks Masjid al-Aqsa.

Menerusi kenyataan di akaun Twitternya, beliau menyifatkan serangan yang dilakukan rejim Zionis sebagai jenayah keji.

Beliau turut mendesak rejim Israel membebaskan segera semua tahanan Palestin yang ditahan ketika serbuan.

“Masyarakat antarabangsa mesti menuntut rejim Israel menghentikan serta-merta sebarang tindakan provokasi demi keamanan dan kestabilan.

“Malaysia terus berdiri dalam solidariti yang kuat dengan rakyat Palestin dan mengulangi status Al-Quds Al-Sharif sebagai tapak suci umat Islam,” katanya.

Tentera Israel menceroboh Masjid al-Aqsa di Baitulmaqdis Timur yang diduduki untuk malam kedua berturut-turut dan menyerang jemaah Palestin yang menunaikan solat tarawih.

Lebih 400 jemaah Palestin diserang dan ditahan dalam serbuan ganas di perkarangan masjid tersebut.

Menurut Suruhanjaya Hal Ehwal Tahanan Palestin, polis Israel mula membebaskan tahanan dengan syarat mereka dikeluarkan daripada Masjid al-Aqsa dan Kota Lama Baitulmaqdis selama seminggu.


Tak terkejut, Khairy ada hak sertai parti politik lain: Zahid

KUALA LUMPUR, 27 Syawal 1444H, Khamis – Presiden UMNO, Datuk Seri Ahmad Zahid Hamidi mengakui tidak terkejut dengan dakwaan bahawa Khairy Jamaluddin ditawarkan ‘jawatan tinggi’ dalam parti Bersatu.

Beliau berkata, Khairy, yang dipecat daripada UMNO awal tahun ini, mempunyai hak untuk menyertai mana-mana parti politik lain memandangkan beliau bukan lagi ahli UMNO.

“Ia adalah haknya (kerana) dia bukan lagi ahli UMNO,” kata Zahid, yang juga Timbalan Perdana Menteri, hari ini.

Bagaimanapun, Zahid enggan mengulas apabila ditanya mengenai langkah UMNO seterusnya sekiranya Khairy menerima tawaran menyertai Bersatu.

Beliau juga enggan menjelaskan sama ada UMNO akan membuat tawaran balas untuk Khairy kembali ke UMNO.

“Saya tidak mahu memberikan strategi seterusnya. Ia tidak lagi menjadi strategi jika saya berkongsi di sini (dengan ahli media semasa sidang media),” kata Ahli Parlimen Bagan Datuk itu.

Semalam, Pengerusi Perikatan Nasional (PN) dan Presiden Bersatu, Tan Sri Muhyiddin Yassin mengakui menawarkan Khairy jawatan tinggi dalam majlis pimpinan tertinggi Bersatu.

Muhyiddin berkata, tawaran untuk Khairy masih dibincangkan sambil berkata bekas Ketua Pemuda UMNO itu mempunyai pengalaman dan berkaliber untuk menyumbang kepada parti.

Khairy adalah antara beberapa pemimpin yang dipecat dan digantung daripada UMNO kerana didakwa melanggar Perlembagaan parti pada Pilihan Raya Umum Ke-15 (PRU15).


Langgar SOP: 49 lelaki direman bantu siasatan solat Aidiladha tepi jalan

BUKIT MERTAJAM, 11 Zulhijjah 1442H, Rabu – Mahkamah Majistret di sini hari ini mengeluarkan perintah reman ke atas 48 lelaki warga asing dan seorang warga emas tempatan bagi membantu siasatan berhubung dakwaan melanggar prosedur operasi standard (SOP) dengan mengadakan solat sunat Aidiladha di Taman Pelangi, Juru semalam.

Perintah reman itu dikeluarkan Penolong Pendaftar Mahkamah Majistret Bukit Mertajam Hasliza Razak selepas membenarkan permohonan polis untuk menahan kesemua suspek terbabit.

Kesemua 48 warga asing berumur antara 20 dan 43 tahun itu direman empat hari manakala seorang warga tempatan berusia 64 tahun direman tiga hari, bermula hari ini.

Kes disiasat mengikut Seksyen 269 Kanun Keseksaan iaitu berhubung perbuatan cuai yang mungkin merebakkan jangkitan apa-apa penyakit yang berbahaya kepada nyawa.

Terdahulu semua suspek tiba di Mahkamah Majistret pada 10.10 pagi dengan memakai baju lokap polis.

Semalam, tular video di media sosial mengenai tindakan kumpulan lelaki di kawasan perumahan berkenaan sedang menunaikan solat di kawasan tempat letak kereta sehingga ke tepi jalan raya bermula 8.30 hingga 9 pagi.

Menteri Dalam Negeri Datuk Seri Hamzah Zainudin dalam kenyataan turut memberi jaminan tindakan tegas akan diambil terhadap individu dan pihak penganjur yang menunaikan solat sunat Aidiladha di kawasan terbuka di Seberang Perai Tengah kerana melanggar SOP. – Bernama


COVID-19: Kes baharu di Arab Saudi kembali lepasi 1,000

RIYADH, 9 Zulkaedah 1443H, Khamis – Kes baharu COVID-19 di Arab Saudi pada Rabu melepasi paras 1,000 buat kali pertama sejak 20 Februari 2022.

Sejumlah 1,029 jangkitan baharu direkodkan dalam tempoh 24 jam yang lepas.

Kira-kira satu pertiga kes (341) direkodkan di ibu negara Riyadh, 190 di Jeddah, 133 di Dammam, 48 di Makkah dan 41 di Madinah.

Beberapa bandar lain merekodkan kurang daripada 35 kes baharu.

Kementerian Kesihatan juga mengumumkan tiga kematian baharu berkaitan COVID-19, menjadikan jumlah keseluruhan kepada 9,163.

Katanya, 616 pesakit telah pulih daripada jangkitan itu, menjadikan jumlah keseluruhan sembuh sepanjang tempoh pandemik itu kepada 756,871.

Lebih daripada 66 juta dos vaksin COVID-19 diberikan sejak kempen imunisasi kerajaan bermula, dengan lebih 25 juta orang sudah diberi vaksin lengkap. – Agensi


Rakyat Palestin terus jadi mangsa rakus rejim penjajah

TEBING BARAT, 21 Rabiulawal 1444H, Selasa – Dua rakyat Palestin menjadi mangsa terbaharu rejim penjajah Israel dalam serbuan di Kem Pelarian Jenin, utara Tebing Barat.

Serangan dipercayai berlaku selepas pertempuran antara pasukan keselamatan negara haram Israel dan penduduk Palestin di kem berkenaan.

Agensi berita Palestin, Wafa melaporkan, puluhan kenderaan berperisai menyerbu kem sehingga rakyat Palestin mengadakan protes di luar hospital kerajaan.

Zionis didakwa melakukan operasi di kem pelarian, namun tidak mengulas lanjut mengenai perkara terbabit.

Sejak kematian 19 orang rakyatnya, tentera haram Israel sering melakukan serbuan dan tangkapan di Tebing Barat.

Operasi yang dijalankan bertujuan untuk menumpaskan infrastruktur rakyat Palestin.

Bagaimanapun, rakyat Palestin menyifatkan serbuan di penempatan mereka sebagai tindakan pencerobohan bagi meluaskan jajahan Israel selain untuk melemahkan pasukan keselamatan.

Sehingga kini serbuan dilakukan Zionis telah meragut 120 nyawa rakyat Palestin, menjadikan ia sebagai tragedi terburuk sejak 2015.

Kebanyakan yang terkorban terdiri daripada remaja serta orang awam. – Agensi


Hadkan perbelanjaan pada pilihan raya mampu kurangkan rasuah

BANGI, 17 Syawal 1444H, Isnin – Langkah penjimatan perbelanjaan pada pilihan raya boleh dikawal dengan menghadkan pemasangan bendera dan sepanduk, yang sekali gus mengurangkan risiko rasuah.

Bekas Perdana Menteri, Tun Dr Mahathir Mohamad berkata, sekiranya kerajaan mahu menghapuskan rasuah, cara terbaik ialah dengan menghadkan perbelanjaan oleh parti semasa pilihan raya.

“Jika jumlah bendera atau sepanduk dihadkan bagi satu-satu kawasan yang ditandingi, perbelanjaan juga boleh dikurangkan.

“Katakan jika parti letak calon dalam satu kawasan, hanya 100 bendera, 20 sepanduk dan dua papan iklan dibenarkan jadi kos kempen tidak terlalu tinggi, saingan antara parti yang kaya dan miskin juga jadi lebih adil,” katanya dalam kenyataan hari ini.

Bekas Ahli Parlimen Langkawi itu berpandangan, sogokan juga mampu dikurangkan sekiranya orang ramai menggunakan kamera untuk rekod dan lapor.

Malah, pihak polis juga boleh menggunakan kamera selain dipraktis oleh anggota badan pencegah rasuah.

Beliau turut mencadangkan jika terdapat tiga kes sogokan, pencalonan parti berkenaan perlu dibatalkan.

“Memang sogokan kepada pengundi boleh disembunyi tetapi amalan sogokan secara terbuka seperti yang berlaku ketika Pilihan Raya Umum ke-15 (PRU15) akan dikurangkan, sedikit sebanyak ia berkesan dalam pengurangan sogokan,” katanya.


UNRWA berdepan krisis kewangan kritikal

RAMALLAH, 25 Rabiulawal 1442H, Rabu – Agensi Kerja dan Bantuan Pelarian Palestin (UNRWA) terpaksa menangguhkan pembayaran gaji kakitangannya untuk bulan November berikutan krisis kewangan semasa yang dihadapi.

Pesuruhjaya UNRWA, Philippe Lazzarini dalam satu kenyataan berkata, agensi itu sudah kehabisan dana untuk membayar gaji 28,000 kakitangannya bulan ini.

Lazzarini berkata, pihaknya memerlukan AS$70 juta (RM288 juta) pada akhir bulan ini untuk membayar gaji penuh pekerja bagi bulan November dan Disember.

“Sekiranya dana tambahan tidak diperolehi dalam minggu berikutnya, UNRWA terpaksa membayar gaji separuh dahulu kepada semua kakitangan,” katanya.

Katanya, UNRWA adalah badan utama Pertubuhan Bangsa-Bangsa Bersatu (PBB) yang bertanggungjawab untuk memberikan bantuan, pendidikan dan perlindungan kepada jutaan pelarian Palestin di Timur Tengah.

“Pandemik global COVID-19 hanya menyebabkan rasa tidak selamat oleh kebanyakan pelarian setiap hari,” katanya.

PBB memaklumkan, organisasi itu telah memotong AS$500 juta (RM2 bilion) daripada jumlah peruntukan selama lima tahun terakhir melalui pelaksanaan pengurangan kos, termasuk pengecilan jumlah kakitangan.

Justeru, Lazzarini menggesa penyumbang antarabangsa supaya memenuhi komitmen politik mereka dalam menyalurkan sumbangan kewangan agar UNRWA memiliki aliran dana mencukupi untuk bekalan ubat dan usaha perangi wabak COVID-19 di kem pelarian. – Agensi


Hapus semua pengaruh pengganas komunis di negara ini

Oleh Ainul Illia Meor Suzurudin

BANGI, 18 Ramadan 1442H, Jumaat – Timbalan Presiden Ikatan Muslimin Malaysia (ISMA), Dr Ahmad Kamsani Samingan menyokong padu semua inisiatif untuk menghapuskan pengaruh pengganas komunis di negara ini dalam apa jua bentuk.

Beliau berkata demikian susulan tuntutan pemerhati politik, Prof Dr Mohd Ridhuan Tee Abdullah yang meminta tugu komunis Malayan People Anti-Japanese Army (MPAJA) yang dibina secara haram sejak sekian lama di Taman Peringatan Nilai, Negeri Sembilan segera dirobohkan.

Dr Ahmad Kamsani menegaskan, tugu sedemikian tidak layak dibiarkan tersergam di negara ini.

Bukan sahaja kerana kezaliman mereka suatu ketika dahulu di Tanah Melayu, malah, fahaman komunis itu sendiri bertentangan dengan jati diri bangsa dan agama serta fitrah kemanusiaan, tegas beliau.

“Pergerakan komunis wujud daripada pengaruh luar, bukannya datang daripada dalaman jati diri bangsa dan sejarah perjuangan terhadap penjajahan yang panjang.

“Sepatutnya, kita lebih menonjolkan asas-asas dan peninggalan perjuangan kemerdekaan asal telah diperjuangkan oleh generasi pejuang yang awal, bukannya mengambil perjuangan dari luar lebih-lebih lagi pengganas komunis,” katanya ketika dihubungi Ismaweb.net, hari ini.

Mengulas lanjut, beliau berkata, tindakan untuk mempopularkan fahaman dan ‘perjuangan’ komunis merupakan tindakan terancang dan berniat jahat untuk mengganggu keharmonian serta keamanan negara yang ditunjangi oleh Islam sebagai agama Persekutuan dan Melayu sebagai jati diri bangsa.

MPAJA merupakan sebuah gerakan bersenjata yang ditubuhkan, diuruskan dan dibiayai oleh Parti Komunis Malaya (PKM), telah memerintah Tanah Melayu selama 14 hari pada tahun 1946 selepas Jepun mengaku kalah.

Dalam tempoh 14 hari itu, pelbagai seksaan dan kezaliman yang dilakukan MPAJA terhadap orang Melayu, Cina dan India.

Mereka diseksa dan dibunuh secara kejam kerana didakwa menjadi kakitangan pentadbiran atau memberi pertolongan kepada Jepun semasa pemerintahan.

Bagaimanapun, dilaporkan bahawa terdapat sebuah memorial atau tugu yang dibina untuk memperingati 18 orang pemimpin MPAJA yang dibunuh oleh tentera Jepun akibat pengkhianatan pemimpin kanan mereka sendiri pada 1 September 1942.

Terpahat pada memorial tersebut perkataan Hero 1 September.


FOA anjur Minggu Aqsa 2022 pertahan hak rakyat Palestin

LONDON, 15 Rejab 1443H, Khamis – Hampir 50 buah negara bakal mengambil bahagian dalam program Minggu Aqsa 2022 yang berlangsung pada 24 Februari sehingga 2 Mac ini.

Penganjur program iaitu Friends of al-Aqsa (FOA) iaitu sebuah pertubuhan bukan kerajaan (NGO) yang bertapak di Britain berkata, ia dianjurkan bagi mempertahankan hak asasi manusia rakyat Palestin dan melindungi Masjid al-Aqsa.

Program itu akan diisi dengan pelbagai aktiviti perbincangan yang dikelola oleh pihak masjid, universiti, majlis perbandaran dan Parlimen, lapor Arab News.

Pada Minggu Aqsa 2022 juga turut diadakan bengkel dan aktiviti berbentuk pendidikan tentang warisan di masjid suci serta memberi tumpuan kepada isu di Palestin.

“Ia adalah minggu yang menakjubkan bagi semua individu dari seluruh dunia untuk menganjurkan perbincangan serta meningkatkan kesederan mengenai Masjid al-Aqsa dan rakyat Palestin,” kata FOA.

Penganjuran Minggu Aqsa 2022 bukanlah kali pertama sebaliknya pernah diadakan pada tahun 2017 oleh FOA.

Program berkenaan dianjurkan bertujuan menyebarkan sejarah mengenai Al-Aqsa, selain ancaman yang dihadapi oleh penduduk Palestin. – Agensi


PRN: PH-BN Pulau Pinang setuju elak pertembungan sesama sendiri

GEORGE TOWN, 11 Syawal 1444H, Selasa – Pakatan Harapan (PH) dan Barisan Nasional (BN) Pulau Pinang, mencapai persetujuan secara konsensus untuk mengelak pertembungan calon pada pilihan raya negeri (PRN) Pulau Pinang.

Pengerusi PH Pulau Pinang, Chow Kon Yeow berkata, rundingan PH-BN diadakan semalam hanya menumpukan kepada 15 kerusi pengundi majoriti Melayu dan menerusi rundingan itu, beberapa persetujuan telah dicapai.

“Antara persetujuan yang penting adalah kedua-dua pihak bersetuju untuk elak pertembungan calon-calon pada PRN dan semua harus pastikan PH menang besar pada PRN nanti,” katanya kepada pemberita di sini hari ini.

Beliau berkata, disebabkan rundingan hanya kepada kerusi-kerusi majoriti pengundi Melayu, jadi BN diwakili UMNO dan BN juga setuju akan menguruskan isu-isu dalaman termasuk dengan komponen parti lain dalam BN.

Chow berkata, walaupun kedua-dua pihak mempersetujui dengan prinsip bahawa penyandang akan diberi peluang untuk mempertahankan kerusi namun pada masa sama, PH-BN juga bersetuju akan memberi pertimbangan dengan kriteria dan prinsip yang lain sekiranya perlu.

“Runding pertama kali PH-BN ini adalah hanya fokus kepada kerusi-kerusi majoriti pengundi Melayu sahaja… jadi akan ada banyak lagi perbincangan antara kedua-dua pihak sebelum PRN nanti. Semua perkara yang dipersetujui dalam rundingan akan dibawa balik kepada parti-parti masing-masing untuk diperhalusi,” katanya.

Beliau berkata, semua kerusi yang akan direbut oleh PH-BN masih lagi belum dimuktamadkan dan perbincangan antara kedua-dua pihak akan diteruskan.

Mesyuarat PH-BN semalam telah dihadiri oleh Chow, Timbalan Ketua Menteri I Datuk Ahmad Zakiyuddin Abdul Rahman, Timbalan pengerusi II PH negeri Datuk Dr Roslan Ahmad, Setiausaha PH negeri Lim Hui Ying, Bendahari PH negeri Goh Choon Aik dan Pengarah Komunikasi dan Penerangan PH negeri Dr Zaidi Zakaria manakala BN di wakili oleh Pengerusi UMNO negeri Datuk Musa Sheikh Fadzir, Timbalan Pengerusi Datuk Dr Shaik Hussein Mydin, Setiausaha Datuk Shah Headan Ayoob Hussain Shah, Bendahari Datuk Jeffri Salim, Setiausaha BN Pulau Pinang Datuk Omar Faudzar dan Pengerusi Jabatan Pilihan Raya UMNO Malaysia Datuk Seri Reezal Merican Naina Merican.

Bagaimanapun, ketika ditanya mengenai permintaan parti-parti untuk kerusi yang akan ditandingi, Chow berkata apa-apa yang diminta masih lagi terlalu awal untuk didedahkan lagi dan rundingan dalam masih berjalan.

“Rundingan semalam yang berlangsung selama sejam berjalan lancar dan aman… jadi saya telah diberi mandat untuk mengumumkan mengenai perbincangan semalam dan saya berharap rundigan sedemikian akan lebih kerap dilakukan dalam masa terdekat sehingga PRN,” katanya.

Pulau Pinang mempunyai 40 kerusi Dewan Undangan Negeri (DUN) dan pada PRU14, PH memenangi 37 kerusi, termasuk dua kerusi DUN daripada calon Bersatu yang ketika itu masih bersama PH manakala masing-masing dua dan satu kerusi dimenangi BN dan PAS.

Pada PRU-15 lepas, Kedah, Pulau Pinang, Selangor, Negeri Sembilan, Kelantan dan Terengganu tidak membubarkan DUN, namun media sebelum ini melaporkan pemimpin enam negeri itu mencapai kata sepakat bahawa masa paling sesuai pembubaran DUN masing-masing adalah dalam dua minggu terakhir Jun. – Bernama


PAS ‘ugly king maker’, boleh tukar fatwa halalkan tindakan politik

BANGI, 14 Safar 1445H, Khamis – Ahli Majlis Kerja Tertinggi (MKT) UMNO, Datuk Dr Mohd Puad Zarkashi secara sinis membidas kenyataan Menteri Besar, Datuk Seri Muhammad Sanusi Md Nor mengenai pembabitan PAS ketika ini sebagai ‘king maker’.

Menurut Puad, beliau sememangnya bersetuju dengan kenyataan Muhammad Sanusi itu, tetapi menegaskan parti berkenaan hanyalah sekadar ‘ugly king maker’.

“Menurut Sanusi, hayat politik Datuk Seri Dr Ahmad Zahid Hamidi boleh panjang jika bekerjasama dengan PAS. Menurutnya lagi PAS adalah ‘king maker’.

“Betul, PAS adalah ‘king maker’. Tetapi ‘ugly king maker’. PAS boleh tukar fatwa untuk menghalalkan tindakan politiknya. PAS tinggalkan siapa sahaja yang dia mahu,” dakwanya menerusi hantaran di Facebook, hari ini.

Beliau mendakwa, PAS akan menghukum dan melabel sesiapa sahaja sebagai anti-Islam untuk menjadi ‘king maker’.

“PAS jadi angkuh kerana kini dia ‘king maker’ kepada Tan Sri Muhyiddin Yassin dan Bersatu,” dakwanya.

Sebelum ini, Sanusi mendakwa mana-mana gerakan politik pada waktu ini memerlukan penglibatan PAS yang disifatkan sebagai ‘king maker’.

Ketua Pengarah Pilihan Raya Perikatan Nasional (PN) itu turut menyifatkan, PAS ketika ini menjadi parti yang berpengaruh besar dalam menentukan hala tuju mana-mana pihak termasuk parti politik lain.

“Saya rasa kalau tidak melibatkan PAS secara serius tidak akan ke mana-mana, semua gerakan politik di Malaysia pada hari ini mesti melibatkan PAS, King Maker.

“Kalau Datuk Seri Ahmad Zahid Hamidi nak buat apa-apa tanpa libat PAS tak akan berjaya sambung hayat politik dia,” katanya.


Isu air Kedah-Pulau Pinang: Perjanjian 1985 perlu disemak semula

ALOR SETAR, 27 Rabiulakhir 1442H, Ahad – Kerajaan Persekutuan disaran campur tangan dalam melaksanakan rundingan bagi menyelesaikan isu bayaran sumber air mentah yang dituntut Kedah daripada Pulau Pinang sejak 2010.

Menteri Besar Kedah, Muhammad Sanusi Md Nor berkata, peranan kerajaan persekutuan sebagai fasilitator itu termasuk bagi membantu rundingan antara Lembaga Sumber Air Negeri Kedah (LSANK) dan Perbadanan Bekalan Air Pulau Pinang (PBAPP).

Beliau berkata, merujuk kepada Perjanjian 1985 antara kedua negeri, ia adalah kesepakatan yang dicapai bagi menjamin bekalan air dari Ulu Muda yang terletak di Kedah.

Namun, perjanjian itu perlu disemak semula berikutan terdapat keperluan bekalan air yang semakin meningkat, serta keperluan kepada pembangunan dan mengekalkan kelestarian alam semula jadi bagi tujuan mengekalkan sumber air.

“Jaminan ini hanya bermaksud menjamin bekalan air kepada Pulau Pinang bukan jaminan bekalan air mentah secara percuma selama-lamanya.

“Selepas 35 tahun, keperluan untuk terus memberi jaminan air sudah berubah mengikut keperluan dan permintaan bekalan air terawat pada masa kini,” katanya seperti dilapor Berita Harian.

Pada masa sama, beliau menganggap tidak wajar Kedah yang terpaksa berkorban bagi mengekalkan hutan yang luas selain menanggung kos penyelenggaraan sumber serta aliran air.

Sedangkan katanya, Pulau Pinang menikmati faedah dan keuntungan secara percuma.

“Apabila wujud kos terbabit, sewajarnya ia turut dipikul Pulau Pinang selaku pihak penerima faedah. Apatah lagi, kos melepas akibat pengekalan kawasan tadahan di Ulu Muda semakin hari semakin meningkat.

“PBAPP patut membayar caj pengekstrakan air daripada sumber air mentah Kedah supaya manfaatnya dapat dikongsi secara bersama rakyat di kedua-dua negeri,” katanya.

Selain itu, Syarikat Air Darul Aman (SADA) turut membayar caj dikenakan LSANK bagi tujuan membekalkan air terawat kepada seluruh rakyat Kedah, manakala Pulau Pinang tidak perlu dikenakan sebarang bayaran.

Muhammad Sanusi berkata, penggunaan air di Kedah adalah kira-kira 800 juta liter sehari (mld), sedangkan PBAPP yang mengekstrak 80 peratus sumber air dari Sungai Muda menggunakan sebanyak 1,100 mld sehari.

Disebabkan itu, katanya, caj sama patut dikenakan kepada PBAPP, meskipun sumber air yang diekstrak adalah di sebelah sempadan Pulau Pinang kerana sumber asal air adalah dari Sungai Muda di Kawasan Tadahan Ulu Muda di Kedah.


COVID-19: 0.81 peratus kes baharu babit kategori 3 dan 5

KUALA LUMPUR, 27 Rejab 1443H, Selasa – Sebanyak 186 kes iaitu 0.81 peratus daripada 23,100 kes baharu COVID-19 yang dicatatkan semalam terdiri daripada kategori tiga, empat dan lima.

Ketua Pengarah Kesihatan Tan Sri Dr Noor Hisham Abdullah dalam kenyataan hari ini memaklumkan baki 22,914 kes atau 99.19 peratus terdiri daripada kategori satu dan dua, pertambahan kes baharu ini menjadikan jumlah kumulatif kepada 3,442,736 kes.

“Daripada 186 kes kategori tiga, empat dan lima yang dilaporkan, 39 kes tidak divaksin atau belum lengkap vaksinasi, 84 kes telah menerima dua dos vaksin COVID-19 tetapi belum menerima dos penggalak,” katanya.

Beliau berkata pada semalam, kes COVID-19 yang dimasukkan ke hospital adalah sebanyak 1,555 kes dan daripada jumlah itu, 592 kes (38.1 peratus) adalah kategori tiga, empat, dan lima manakala baki 963 kes (61.9 peratus) terdiri daripada kategori satu dan dua.

Mengenai jumlah kes sembuh, sebanyak 30,624 kes dilaporkan menjadikan kumulatif kes sembuh 3,116,564 di mana kes sembuh melebihi kes baharu.

Mengenai penggunaan katil unit rawatan rapi (ICU) COVID-19 di hospital, Dr Noor Hisham berkata lapan negeri menunjukkan peratusan pengisian 50 peratus atau lebih iaitu Sabah sebanyak 53 peratus, Perlis (55 peratus), Perak (58 peratus), Kuala Lumpur (65 peratus), Putrajaya (67 peratus), Melaka (61 peratus), Johor (63 peratus) dan Kelantan (70 peratus).

Dr Noor Hisham berkata secara keseluruhannya, setiap negeri telah bersiap siaga dengan pelan tindak balas cepat sekiranya berlaku peningkatan kes yang memerlukan kemasukan ke Pusat Kuarantin dan Rawatan COVID-19 Berisiko Rendah (PKRC), hospital dan ICU.

Mengenai perbezaan data harian kemasukan kes COVID-19 ke hospital berbanding kes COVID-19 kategori satu hingga lima yang baru didiagnosis setiap hari, beliau memaklumkan perkara itu disebabkan keadaan klinikal pesakit yang dinamik iaitu mungkin merosot atau bertambah baik sepanjang dijangkiti COVID-19.

“Misalnya, semasa didiagnosis, mungkin pesakit tersebut berada pada kategori 2A dan diisolasi di rumah melalui Perintah Pengawasan dan Pemerhatian di Rumah (HSO) digital, namun status kesihatan pesakit boleh merosot ke kategori tiga atau lebih dan memerlukan kemasukan ke hospital.

“Pada masa sama, terdapat juga kes-kes COVID-19 berisiko tinggi daripada kategori satu dan dua yang memerlukan kemasukan ke PKRC dan hospital sebagai langkah berjaga-jaga,” katanya. – Bernama


Harga barangan keperluan harian dijangka stabil menjelang Januari

BUKIT MERTAJAM, 6 Jamadilawal 1443H, Sabtu – Kementerian Perdagangan Dalam Negeri dan Hal Ehwal Pengguna (KPDNHEP) menjangkakan harga barangan keperluan harian, akan kembali stabil sepenuhnya menjelang bulan Januari depan.

Timbalan Menteri Perdagangan Dalam Negeri dan Hal Ehwal Pengguna Datuk Rosol Wahid berkata pemantauan dan pemeriksaan yang dijalankan oleh pihaknya ketika ini mendapati, harga barangan mula stabil dengan sayur-sayuran juga telah menunjukkan penurunan harga.

“Harga barang (keperluan harian) mula stabil dan sayur pun sudah menunjukkan penurunan, ia berikutan beberapa faktor (harga stabil) antaranya macam sayur-sayuran di mana cuaca di kawasan pengeluarannya semakin baik.

“Selain itu, Program Jualan Keluarga Malaysia (PJKM) yang menawarkan barangan keperluan harian dengan harga sehingga 20 peratus rendah daripada harga pasaran dan usaha mengimport ayam sejuk beku juga antara faktor harga kembali stabil, kita jangka menjelang Januari atau Februari (harga barang) stabil semula,” katanya kepada pemberita di sini hari ini.

Beliau ditemui selepas merasmikan PKJM yang dijalankan di perkarangan Masjid Daerah Seberang Perai Tengah (SPT), di Perda yang turut hadiri Pengarah KPDNHEP Pulau Pinang Mohd Ridzuan Ab Ghapar.

Mengulas lanjut, Rosol berkata PJKM yang dilancarkan pada 2 Dis lepas oleh Perdana Menteri Datuk Seri Ismail Sabri Yaakob itu telah dijalankan di 15 kawasan parlimen di seluruh negara setakat ini dan sehingga semalam hasil jualan di program tersebut ialah sebanyak RM423,844.

Katanya program itu yang dirancang dilaksanakan dua kali sebulan menerima sambutan yang cukup menggalakkan daripada orang ramai kerana mereka mahu membeli barangan dengan harga yang lebih murah berbanding harga pasaran.

“Sehingga semalam seramai 28,000 pengunjung hadir di program itu untuk membeli barangan keperluan harian yang dijual antaranya ayam, ikan, telur, sayur-sayuran, minyak masak, gula, tepung dan beras,” katanya.

Beliau berkata pelaksanaan PJKM yang dikendalikan oleh KPDNHEP diadakan sebagai inisiatif kerajaan untuk membantu meringankan kos sara hidup rakyat, terutamanya dalam kalangan mereka yang berpendapatan rendah dan menangani situasi kenaikan harga barangan yang melanda.

“Program ini dilaksanakan di semua 222 kawasan parlimen di seluruh negara sehingga bulan Mac tahun depan, dan jika ada keperluan selepas itu mungkin kita teruskan namun jika harga barangan keperluan harian sudah kembali, kami akan membuat pemantauan berterusan bagi memastikan tiada pihak mengambil kesempatan menaikkan harga,” katanya. – Bernama


Singapura seragamkan dos penggalak selepas 5 bulan lengkap 2 dos

SINGAPURA, 15 Rabiulakhir 1443H, Sabtu – Singapura akan memberikan suntikan penggalak vaksin COVID-19 kepada individu yang layak, seawal lima bulan selepas lengkap dos kedua.

Kementerian Kesihatannya (MOH) berkata, penurunan antibodi jelas boleh berlaku sekitar enam bulan selepas dos kedua dan tidak mustahil lebih awal bagi golongan warga emas.

Sehubungan itu, jawatankuasa pakar mengenai vaksinasi COVID-19 mencadangkan bahawa jarak tempoh suntikan penggalak diseragamkan kepada lima bulan untuk semua kumpulan umur yang layak.

“Ini menjadikan selang waktu yang sesuai untuk mengelakkan kemerosotan antibodi bagi semua golongan layak,” kata kementerian itu.

Katanya, pelaksanaan itu akan berkuat kuasa pada 24 November ini.

Setakat ini, MOH memberikan suntikan penggalak untuk tempoh enam bulan selepas dos kedua kepada individu yang berumur 30 tahun hingga 59 tahun, dan lima bulan bagi mereka yang berusia 60 tahun dan ke atas. – Agensi


Resolusi Konvensyen Perundangan 2022: Mengarusperdanakan Syariah

1. ALHAMDULILLAH, Pertubuhan-Pertubuhan Pembela Islam (PEMBELA) dengan jayanya telah menganjurkan Konvensyen Perundangan pada 30 Mac 2022 yang mengumpulkan pemegang-pemegang taruh berkaitan.

2. Sidang konvensyen bersepakat bahawa siri-siri tekanan terhadap Islam melalui perundangan adalah suatu yang membimbangkan dan menggugat kedaulatan Islam di Malaysia.

3. Sidang konvensyen melalui sekretariat PEMBELA akan membentuk sebuah pasukan pemikir khas yang secara strategik mengkaji keseluruhan aspek perundangan di Malaysia untuk menghadapi cabaran serta memperbetulkan keadaan.

4. Pihak sekretariat selaku penyelaras inisiatif ini akan bekerjasama dengan semua pihak termasuk agensi kerajaan bagi menjayakan agenda ini.

5. Semua kepimpinan negara yang beragama Islam diseru agar menyokong usaha ini atas dasar prinsip dan kebersamaan agama Islam.

6. Kempen Cintai Syariah yang dilancar dan digerakkan ke seluruh negara untuk memberi kesedaran dan penerangan mengenai sistem perundangan syariah di negara kita.

7. Akhir sekali, visi agar Syariah menjadi asas pembinaan negara dengan memberikan keadilan dan kesejahteraan kepada semua perlu digenggam erat oleh semua umat Islam.

‘MENGARUSPERDANAKAN SYARIAH’

Aminuddin Yahaya
Pengerusi Pertubuhan-Pertubuhan Pembela Islam (PEMBELA)


China lulus 16 vaksin COVID-19 jalani ujian klinikal

BEIJING, 10 Rejab 1442H, Isnin – China sudah meluluskan 16 vaksin COVID-19 untuk menjalani ujian klinikal yang dihasilkan secara domestik.

Pentadbiran Produk Perubatan Negara (NMPA) mengesahkan enam daripadanya sudah memasuki fasa ketiga.

Manakala, dua lagi sudah mendapat kelulusan pemasaran bersyarat walaupun belum selesai menjalani ujian.

Ia termasuk vaksin dibangunkan firma China National Biotec Group (CNBG) yang bekerjasama dengan Sinopharm dan vaksin CoronaVac dihasilkan oleh Sinovac Biotech.

Kedua-duanya dilaporkan sudah menerima kelulusan daripada pentadbiran berkenaan masing-masing pada 30 Disember 2020 dan 5 Februari lalu.

Mengikut undang-undang, NMPA boleh meluluskan secara bersyarat permohonan pendaftaran vaksin yang diperlukan bagi menghadapi kecemasan kesihatan awam kritikal.

Salah satu vaksin diluluskan untuk kegunaan awam di China selain kegunaan kecemasan di beberapa negara seperti Iraq, Pakistan serta Maghribi.

Setakat ini, China sudah melakukan 40.52 juta suntikan vaksin COVID-19 kepada golongan sasar setakat 9 Februari lalu. – Agensi


Banjir kilat: Dua PPS dibuka, 102 penduduk dipindah di Baling

ALOR SETAR, 6 Rabiulawal 1445H, Jumaat – Seramai 102 penduduk terdiri daripada 33 keluarga dipindahkan di dua pusat pemindahan sementara (PPS) ekoran banjir kilat di daerah Baling, malam tadi.

Ketua Bahagian Sekretariat Pengurusan Bencana Angkatan Pertahanan Awam Malaysia (APM) Kedah, Mejar (PA) Muhammad Suhaimi Mohd Zain berkata, dua PPS tersebut adalah Masjid Islahiyah Tawar dan Masjid Binjul Luar.

“PPS Masjid Islahiyah Tawar yang dibuka pada pukul 11 malam menempatkan 91 mangsa daripada 31 keluarga, manakala PPS Masjid Binjul Luar yang dibuka pada 12 tengah malam itu pula menempatkan 11 mangsa daripada dua keluarga.

“Kesemua mangsa dipindahkan ke dua PPS berkenaan selepas rumah mereka dinaiki air akibat hujan lebat yang berlaku di sekitar Baling sejak petang, semalam,” katanya dalam kenyataan hari ini.

Menurut beliau, hujan lebat itu juga telah menyebabkan air Sungai Ketil melimpah ke tebing di Kampung Padang Empang dan Kampung Iboi.

Beliau berkata, bacaan paras air sungai berkenaan yang dikeluarkan Jabatan Pengairan dan Saliran (JPS) Stesen Sungai Ketil di Kampung Kuala Pegang menunjukkan melebihi paras bahaya iaitu 36.19 meter setakat 8 malam tadi.

“Kesemua mangsa yang dipindahkan berada dalam keadaan selamat dan sedang dipantau oleh agensi yang terlibat serta tiada kemalangan jiwa dilaporkan,” katanya.- Bernama


Lebih 100 orang terkorban lori bahan api meletup di Sierra Leone

FREETOWN, 2 Rabiulakhir 1443H, Ahad – Insiden letupan lori tangki bahan api di pusat bandar Sierra Leone yang mengorbankan ratusan mangsa tular dengan gambar mayat rentung bergelimpangan di tepi jalan.

Menurut saksi, letupan itu berlaku apabila lori berkenaan bertembung dengan sebuah trak di stesen minyak, pada malam Jumaat lalu.

Api kemudian merebak, membakar mangsa di dalam kereta dan di jalan raya berhampiran.

Pekerja sukarelawan, Jusu Jacka Yorma yang berada di tempat kejadian berkata, majoriti mangsa adalah peniaga jalanan dan penunggang motosikal yang terperangkap ketika cuba mengambil bahan api yang bocor dari lori tangki, sebelum api marak menyala.

Sementara itu, Naib Presiden Sierra Leone, Mohamed Juldeh Jalloh yang melawat lokasi kejadian berkata, angka kematian melebihi 100 orang manakala ratusan yang lain mengalami kecederaan dan sedang dirawat di hospital.

Beliau turut memaklumkan kesemua yang cedera dalam insiden berkenaan akan menerima rawatan percuma.

Hospital di negara itu kini dibanjiri dengan ratusan mangsa yang mengalami kecederaan serius akibat terkena api di lokasi kejadian.

Malah, ratusan orang ramai berkumpul di lokasi kejadian mencari waris yang hilang di bawah pengawasan pasukan keselamatan, kata seorang wartawan AFP.

Operasi menyelamat diteruskan sejak semalam di bawah pengawasan ketat pasukan polis.

Media sosial Twitter dibanjiri dengan gambar-gambar mangsa, kenderaan yang hangus dijilat api serta ucapan takziah yang dirakamkan buat penduduk di Sierra Leone. – Agensi


Ini sebab mengapa kalimah Allah mesti dipelihara

BANGI, 8 Zulkaedah 1444H, Ahad – Tindakan biadab pihak mempersendakan penggunaan kalimah Allah selepas kerajaan menarik balik rayuan yang difailkan di Mahkamah Rayuan sudah dijangka dan ‘mereka’ kini dilihat mula mengambil kesempatan.

Atas sebab itu, umat Islam bersungguh-sungguh mahu kesucian kalimah Allah dipelihara dengan secermat mungkin dan penuh berhati-hati sekali gus menjadi hak eksklusif orang Islam.

Jurucakap Gagasan Bangsa, Haji Aminuddin Yahaya yakin mereka yang ingin menghina Islam boleh berselindung di sebalik hujah ‘agama lain’ atau ‘bukan menghina Islam’.

“Akhirnya, undang-undang yang ada untuk menjaga kesucian agama Islam akan terhakis dan melemah melalui ‘trick’ dan ‘loophole’ sebegini. Mungkin inilah yang sering disebut-sebut sebagai ‘floodgate’ yang telah dibuka.

“Mungkin inilah juga antara implikasi dan impak terhadap penarikan semula rayuan mahkamah oleh pihak kerajaan secara tidak langsung, di mana akan ada yang mempersenda Islam dalam bentuk yang mereka rasakan ‘kreatif’ sebegini,” katanya dalam satu kenyataan.

Pada masa sama, beliau kecewa kerana masih tidak kelihatan tindakan proaktif kerajaan meskipun Sultan Johor, Sultan Ibrahim Sultan Iskandar menitahkan agar Kerajaan Persekutuan memperhalusi semula tindakan menarik balik rayuan yang difailkan itu.

“Siapa yang bertanggungjawab? Menteri Dalam Negerikah? Menteri Agamakah? Masing-masing senyap, sunyi sepi seolah-olah mengabaikan sahaja titah tersebut,” katanya.

Lebih mengecewakan baginya, masih tiada tangkapan dibuat walaupun sudah beberapa hari hantaran seorang pengguna Facebook mempersenda kalimah Allah tular dan membangkitkan kemarahan orang Islam.

“Apakah memang tindakan mempersenda kalimah Allah sudah tidak menjadi kesalahan lagi?

“Dari perspektif lain, saya lihat ini juga satu bentuk sindiran dan pertikaian kepada Perdana Menteri yang menyatakan kalimah Allah hanya boleh digunakan oleh Kristian di Sarawak sahaja, tetapi mesti dibuka kepada seluruh Malaysia. Apakah memang itu yang terbuku dalam hati?

“Jika ya, saya tidak terkejut pun kerana wakil-wakil pimpinan pelbagai agama baru-baru ini telah mengeluarkan kenyataan rasmi menzahirkan hasrat yang sama sehingga mendesak agar enakmen-enakmen negeri dikaji semula,” katanya.


JBPM atur gerak lima helikopter bantu mangsa banjir

KUALA LUMPUR, 14 Jamadilawal 1443H, Ahad – Jabatan Bomba dan Penyelamat (JBPM) bersedia menggerakkan lima buah helikopter bagi melaksanakan operasi membantu mangsa di beberapa negeri yang terjejas akibat banjir.

Pengarah Bahagian Operasi Kebombaan dan Penyelamat JBPM, Datuk Nor Hisham Mohammad berkata, seramai 40 anggota dan pegawai dikerahkan untuk melaksanakan operasi membantu mangsa banjir menggunakan helikopter bermula awal lagi ini.

Beliau berkata, dua lokasi tumpuan pasukan tersebut setakat ini adalah di Hulu Langat, Selangor dan Bentong, Pahang.

“Setakat ini kita memberi tumpuan kepada dua kawasan tersebut kerana arus sungai yang deras dan ada mangsa terperangkap, tetapi mereka dilaporkan selamat kerana berada di kawasan tinggi bersama tujuh hingga lapan anggota bomba yang turut sama terkandas,” katanya ketika dihubungi Bernama.

Nor Hisham berkata, keadaan cuaca hujan dan angin kuat turut diambil kira sebelum aset helikopter diatur gerak bagi melaksanakan operasi membantu mangsa banjir.

Beliau berkata, anggota diarahkan untuk mengenal pasti lokasi dan keadaan cuaca cerah sebelum melaksanakan operasi itu, bagi mengelakkan sebarang risiko yang tidak diingini berlaku terutamanya apabila keadaan hujan.

Beliau berkata, dalam tempoh 24 jam, pihaknya menerima 1,800 panggilan kecemasan di seluruh negara, dengan 1,600 adalah dari kawasan Selangor yang terjejas akibat banjir.

“Cabaran utama kita adalah untuk memberi respon cepat dan halangan utama adalah bagaimana untuk masuk ke kawasan terjejas dengan jalan yang ditutup, serta ada kereta yang terperangkap di atas jalan.

“Kita mohon mangsa untuk bersabar dan kita akan cuba masuk untuk membantu,” katanya.

Lembah Klang dilanda banjir menyebabkan lebih 3,600 penduduk dipindahkan ke pusat pemindahan sementara setakat malam tadi, serta sejumlah pengguna jalan raya terkandas akibat laluan dan lebuh raya ditutup setelah dinaiki air. – Bernama